**ДО**

**ОБЩИНСКИ СЪВЕТ**

**РУСЕ**

**П Р Е Д Л О Ж Е Н И Е**

**ОТ**

**КМЕТА НА**

**ОБЩИНА РУСЕ**

**ПЕНЧО МИЛКОВ**

**ОТНОСНО:** ПРИЕМАНЕ БЮДЖЕТ НА ОБЩИНА РУСЕ ЗА 2025 ГОДИНА И ПРИЛОЖЕНИЯТА КЪМ НЕГО /с преходен остатък/.

**ГОСПОЖИ И ГОСПОДА ОБЩИНСКИ СЪВЕТНИЦИ,**

В изпълнение на разпоредбите на чл.52, ал.1 и чл.21, ал.2 във връзка с чл.21, ал.1, т.6 от ЗМСМА, чл.94, ал.2 и ал.3 и чл. 39 от Закона за публичните финанси, във връзка със ЗДБРБ за 2025 година, чл.16 и чл.22, ал.2 от Наредба за условията и реда за съставянето на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, предлагам на Вашето внимание за обсъждане и приемане на материалите по ПРОЕКТА за БЮДЖЕТ с преходен остатък за 2025 година – Доклад, Приложения към него и Протокол от публичното обсъждане.

 Във връзка с гореизложеното и на основание чл.63, ал.1 от ПОДОС – Русе, неговите комисии и взаимодействието му с Общинска администрация, предлагам на Общинския съвет да вземе следното

РЕШЕНИЕ

ЗА ПРИЕМАНЕ НА БЮДЖЕТА НА ОБЩИНА РУСЕ ЗА 2025 ГОДИНА

На основание чл.52, ал.1 и чл.21, ал.2 във връзка с чл.21, ал.1, т.6 от ЗМСМА, чл.94, ал.2 и ал.3 и чл. 39 от Закона за публичните финанси, във връзка с разпоредбите на ЗДБРБ за 2025 година и чл.16 и чл.22, ал.2 от Наредба за условията и реда за съставянето на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе.

**РЕШИ:**

1.Приема бюджета на **Община Русе за 2025 година – с преходен остатък в приходната и разходната му част в размер на 296 545 277 лева**, както следва:

**1.1. По приходите** в размер на **296 545 277 лв.** съгласно Приложение №1, в т.ч.:

1.1.1.**Приходи за делегирани от държавата дейности** в размер на 179 195 503 лв., в т.ч.:

1.1.1.1. Обща субсидия за делегирани от държавата дейности в размер на 154 395 290 лева.

1.1.1.2. Собствени приходи на звената на делегиран бюджет в размер на 482 761 лв., съгласно Приложение № 1А.

1.1.1.3. Финансиране на бюджетното салдо 24 317 452 лв.

В т.ч. преходен остатък 24 852 638 лв.

и §8803 „Събрани средства и извършени плащания от/за сметки

за средства от ЕС (-) 535 186 лв.

1.1.2. **Приходи за местни дейности** в размер на 117 349 774 лв.

1.1.2.1. Данъчни приходи в размер на 28 207 260 лв.

1.1.2.2. Неданъчни приходи в размер на 28 841 500 лв.

*- Приходи и доходи от собственост 7 760 792 лв.*

*- Общински такси 16 841 547 лв.*

*- Глоби, санкции и наказателни лихви 1 184 100 лв.*

*- Други неданъчни приходи 1 125 685 лв.*

*- Внесени ДДС и др. данъци в-у продажбите (-)2 030 379 лв.*

*- Постъпления от продажба на нефинансови активи 3 890 000 лв.*

 *- Приходи от концесии 69 755 лв.*

1.1.2.3. Помощи и дарения в размер на 31 700 лв.

1.1.2.4. Трансфери за местни дейности в размер на 10 456 206 лв.

*- Обща изравнителна субсидия 7 805 300 лв.*

 *в т.ч. Трансфер за зимно поддържане и снегопочистване 285 000 лв.*

*- Целева субсидия за капиталови разходи в местни дейности 3 667 200 лв.*

*- Трансфер за други целеви разходи за местни дейности 1 214 800 лв.*

*- Възстановен трансфер за ЦБ (-)47 072 лв.*

 *- Трансфери между бюджети (-)830 000 лв.*

 *- Трансфери между бюджетни и сметки за средства от ЕС (-) 1 354 022 лв.*

1.1.2.5. Временни безлихвени заеми в размер на (-) 3 296 941 лв.

1.1.2.6. Финансиране на бюджетното салдо 53 110 049 лв.

- *Придобиване на дялове и акции и увеличение на капитала (-) 800 000 лв.*

*- Получени дългосрочни заеми от банки в страната 6 031 884 лв.*

*- Погашения по дългосрочни заеми от банки в страната (-) 2 136 776 лв.*

- *Събрани ср-ва и извър. плащания от/за сметки за средства от ЕС (-) 936 593 лв.*

*- Чужди средства от други лица (-) 21 176 лв.*

*- Задължения по финансов лизинг и търговски кредит 1 953 179 лв.*

*- Погашения по финансов лизинг и търговски кредит (-) 403 478 лв.*

*- Отчисления по чл.60 от ЗУО 2 374 558 лв.*

*- Преходен остатък /Приложение № 1Б/ 47 048 451 лв.*

**1.2. По** **разходите** в размер на **296 545 277 лв.** разпределени по функции и дейности, съгласно Приложение № 2А, 3, 3А, 4 и 5.

1.2.1. За делегирани от държавата дейности – текущ бюджет в размер на 175 026 405 лв., съгласно Приложение №3, 3А

1.2.2. За местни дейности - текущ бюджет в размер на 85 889 888 лв., в т.ч. резерв за непредвидени и/или неотложни разходи в размер на 1 500 000 лв., съгласно Приложение №4.

1.2.3. Приема разчет за капиталови разходи в Инвестиционна програма в размер на 66 937 166 лв., в т.ч. от целева субсидия 3 667 200 лв., обекти финансирани с европейски средства 31 308 182 лв. съгласно Приложение №5.

1.2.4. Приема разчет за разходите, финансирани с приходи от постъпления от продажба на общински нефинансови активи, съгласно Приложение №10.

1.2.5. Приема индикативен разчет за разходите, предвидени за финансиране със средства от Европейски съюз, средства по международни програми и договори и свързаното с тях национално и общинско съфинансиране, както и предвидените средства за авансово финансиране на плащания по проекти под формата на временни безлихвени заеми от общинския бюджет, съгласно №16 и №16 А.

1.2.6. Приема план сметка за разходите на обществен посредник. /Приложение №7/

**1.3.** Утвърждава бюджетно салдо по общинския бюджет, изчислено на касова основа- дефицит/излишък в размер на (-)77 427 501 лв. Приложение №2.

**1.4**. Приема първоначалния бюджет на Община Русе по агрегирани показатели, съгласно Приложение №2.

 **2**. Определя числеността и утвърждава **разходите за заплати през 2025 г.,** без звената от системата на образованието, които прилагат системата на делегирани бюджети, съгласно Приложение №17.

**3**. Утвърждава **разчет за целеви разходи и субсидии**, както следва за:

 3.1. Членски внос – 122 257 лв.,

 3.2. Помощи съгласно Правилник на Общински съвет гр. Русе за реда и условията за предоставяне на еднократни финансови помощи на физически лица от бюджета на община Русе – 35 800 лв.

 3.3 Помощи съгласно Правилник за реда и условията за осъществяване на мерки за насърчаване на раждаемостта и подкрепа отглеждането на деца в община Русе:

 - помощи за новородени деца – 180 000 лв.

 - подпомагане на деца в приемни семейства – 10 200 лв.;

 - подпомагане на лица с репродуктивни проблеми – 60 000 лв.

 3.4. Калкулации за погребения на социално слаби, бездомни и самотни хора за 2025г., както следва:

 - Калкулация за християнско погребение – Приложение №27.;

 - Калкулация за мюсюлманско погребение – Приложение №28.

 3.5. Стипендии за 3-ма студенти в размер на 29 079 лв. *(осигурени от местни приходи)*;

 3.6. Семестриални такси – 6 000 лв.

 3.7. Културен чек – 10 000 лв.

 3.8. Субсидии за читалища:

 3.8.1. Държавно финансиране – 1 447 070 лв. /Приложение №15/

 3.8.2. Дофинансиране с общински приходи - 135 691 лв. за ремонт на читалищни сгради /Приложение №15А/

 3.8.3. Дофинансиране с общински приходи - 50 000 лв. за читалищна дейност

 3.9. Програма „Спорт“ –1 197 000 лв.

 3.10. Клубове на пенсионера, инвалиди и др. – 87 000 лв.

 3.11 . Програма „Туризъм“ – 331 854 лв., в. т.ч. 80 000 лв. за 4бр. павилиони

 3.12. Фондация „Русе-град на свободния дух“ – 120 000 лв.

 3.13. Средства за Програма „Култура“-150 000 лв.

 3.14. Целеви текущи и капиталови разходи в областта на електронното управление Приложение №5А

 3.15. Средства за благоустрояване и подобряване на инфраструктурата в кметствата – 1 550 000 лв. /Приложение №6Б/

 3.16. Упълномощава кмета на общината да предостави на читалищата средствата по т.3.8.3. след разпределението им, съгласно Закона за народните читалища. Да определи и договори допълнителни условия по предоставянето и отчитането на целевите средства по т.3.1.-3.13. Средствата за юридическите лица с нестопанска цел се предоставят само за нестопанската им дейност и не могат да бъдат използвани за дейности с икономически характер. В случаите, когато лицата извършват стопанска и нестопанска дейност са задължени да разграничат видовете си дейности така, че да е на лице фактическо или финансово-счетоводно обособяване на съответните дейности и да поддържат отделно счетоводно отчитане на стопанската и нестопанската дейност по отношение на активите, пасивите, приходите и разходите, свързани с тези дейности. Средствата се предоставят при спазване реда на Закона за държавните помощи.

 3.17. При неизпълнение на приходната част по бюджета на общината, което може да доведе до влошаване на финансовия стабилитет, трансферите на второстепенните разпоредители с бюджет за разходите, финансирани от общински приходи, могат да бъдат намалени под утвърдените им размери от първостепенния разпоредител.

**4.** Приема следните **лимити за разходи:**

4.1. СБКО в размер на 3 % от утвърдените разходи за основни заплати на лицата назначени по трудови правоотношения.

4.2. Разходи за представителни цели на кмета и представителни разходи на Председателя на ОбС в изпълнение на чл. 98 от Закона за държавния бюджет на Република България за 2025 г. /Приложение №8/

 4.3. Средства за диоптрични очила в размер до 100 лв. съгласно Наредба 7/15.08.2005г. за минималните изисквания за осигуряване на здравословни и безопасни условия на труд при работа с видеодисплеи.

 4.4. Утвърждава показателите по чл.45, ал.1, т.2 от ЗПФ за населените места - кметства, които не са определени като второстепенни разпоредители, съгласно Приложение №6А.

**5**. Утвърждава списък на длъжностите и на лицата, които имат право на транспортни разноски-за пътуване в границите на населеното място, в съответствие с характера на трудовата дейност и за пътуване от местоживеене до месторабота и обратно, съгласно Приложение №18.

**6**. Утвърждава разходите, целите по приходите и числеността на щатния персонал на общинските предприятия, съгласно Приложения № №13; 14; 19; 20; 21; 22; 22А; 22Б;23; 23А;23Б;23В;24; 25;25А;25Б и 26.

**7.** Приема бюджети на кметствата за 2025 г. /Приложение №6/.

**8.** Одобрява актуализираната бюджетна прогноза за местните дейности с показатели за *2025 г. и прогнозни показатели за периода 2026 и 2028 г.* – Приложения №№11; 11А; 11Б; 11В; 11Г и 11Д .

**9**. Определя второстепенните разпоредители с бюджет за 2025 година, съгласно Приложение №12.

**10**. Определя максимален размер на дълга, както следва:

10.1. Максимален размер на плащанията по общинския дълг към края на 2025 година, съгласно чл.32, ал.1 от ЗПФ /2022; 2023 и 2024 г./ - 9 979 321 лв.

10.2. Дългът от финансови посредници в изпълнение на финансов инструмент, управляван от „Фонд мениджър на финансови инструменти в България – ЕАД, не се включва при прилагане на ограничението по чл.32, ал.1 от ЗПФ.

10.3. Максимален размер на общински гаранции за 2025 г., съгласно чл.32, ал.2 от ЗПФ – 3 634 877 лв.

10.4. Намерения за поемане на нов общински дълг за 2025 г.-0 лв.; в т.ч. общински гаранции – 0 лв. /Приложение №9/.

**11**. Определя максимален размер на новите задължения за разходи, които могат да бъдат натрупани през 2025 година по бюджета на общината, като наличните към края на годината задължения не могат да надвишават 15% от средногодишния размер на отчетените разходи за последните четири години. Ограничението не се прилага за задължения за разходи, финансирани за сметка на помощи и дарения.

**12**. Определя максимален размер на ангажиментите за разходи, които могат да бъдат поети през 2025 година, като наличните към края на годината поети ангажименти за разходи не могат да надвишават 50% от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения.

**13**. На основание чл.125, ал.1 от ЗПФ оправомощава кмета на общината да извършва компенсирани промени:

13.1. В частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

13.2. В частта за местните дейности – между утвърдените разходи в рамките на една дейност или от една дейност в друга, без да изменя общия размер на разходите.

13.3. В разходната част на бюджета за сметка на резерва за непредвидени и/или неотложни разходи по т. 1.2.2. от настоящето решение.

**14**. Възлага на кмета:

14.1. Да утвърди бюджетите на разпоредителите с бюджет от по-ниска степен.

14.2. Да организира и утвърди разпределението на бюджета по параграфи и тримесечия на Първостепенния разпоредител с бюджет, както и на всички Второстепенни разпоредители.

14.3. Да информира ОбС в случай на отклонение на средния темп на нарастване на разходите за местни дейности и да предлага конкретни мерки за трайно увеличаване на бюджетните приходи и/или трайно намаляване на бюджетните разходи.

14.4. Да разработи детайлен разчет на сметките за средства от Европейския съюз по отделните общински проекти, в съответствие с изисквания на съответния Управляващ орган и на МФ, включително и да извършва вътрешни компенсирани промени по показателите.

14.5. Да извършва служебна корекция на бюджет 2025 г. по приходната и разходната му част за обезщетения, получени от Застрахователни компании.

14.6. Да извършва служебна корекция на бюджет 2025 г. по приходната част по параграфи, отчитащи се със знак минус, без да изменя общия размер на приходите.

14.7. Да извършва служебна корекция на бюджет 2025 г. по приходната и разходната част по показателите на Единната бюджетна класификация, със сумите на получените помощи, трансфери и субсидии, както и със сумите на реализираните собствени приходи на училищата, прилагащи системата на делегираните бюджети.

14.8. Съгласно чл.130 от ЗПФ да ограничава или спира финансирането на бюджетните организации, звена и субсидирани дейности при нарушаване на бюджетната дисциплина до преустановяване на нарушението.

14.9. Да актуализира общинския бюджет с размера на постъпилите дарения и спонсорства в съответствие с волята на дарителите и спонсорите.

**15**. Упълномощава кмета:

15.1. Да разработва и възлага подготовката на общински програми и проекти. Да кандидатства за финансирането им със средства от Европейски структурни и инвестиционни фондове, и от други донори, по международни, национални програми и други програми, и от други източници, за реализиране на годишните цели на общината и за изпълнение на общинския план за развитие; при спазване изискванията на чл. 104, ал.1, т.4 и чл. 126 от Закона за публичните финанси, да предоставя временни безлихвени заеми от временно свободни средства по общинския бюджет и от сметките за средства от ЕС за плащания, в т.ч. и авансови, които Община Русе има по проекти, финансирани със средства от Европейския съюз, по други международни, национални и други програми, включително и на бюджетни организации, чиито бюджет е част от общинския бюджет. Във всички останали случаи, при възникване на потребност от предоставяне на временни безлихвени заеми, кметът на общината внася предложение за предоставянето им по решение на общински съвет.

15.2. Да сключи договори с Министерство на културата за съвместно финансиране на културни институти, както следва:

15.2.1. ДТ „Сава Огнянов” – 100 000 лв., в т.ч. за организиране на Национален конкурс за млад театрален режисьор „Слави Шкаров“.

15.2.2. Държавна опера – 100 000 лв.

15.2.3. Държавен куклен театър – 70 000 лв.

15.2.4. В договорите за съвместно финансиране да се включи клауза за ангажираност три пъти в годината с мероприятия в културния календар на община Русе по повод Национални празници и други местни чествания – 6-ти септември-Съединението на България, 22-ри септември – Независимостта на България, 1-ви ноември – ден на народните будители, „Сцена под звездите“. Културните институти задължително да представят до 31.12.2025г. отчет с подробна справка за изразходените средства по мероприятия, проекти или конкурси, от която да е видно, че средствата са използвани за дейност.

**16**. Дава съгласието си Второстепенните разпоредители с бюджет от функция „ Почивно дело, култура и религиозни дейности“, група „Култура“ да прилагат системата на делегирани бюджети, като събраните собствени приходи остават за техни цели, съгласно Приложение №1А.

**17**. Одобрява разчетите за приходи и необходимите разходи по чл. 66 от ЗМДТ за 2025г., съгласно Приложение №32.

**18.** Няма просрочени задължения от предходната година. Одобрява размера на просрочените вземания, които се предвижда да бъдат събрани през годината /10%/, съгласно Справка за просрочени вземания и задължения по Приложения №29 и №30.

**19.** Приема за сведение Протокола от публичното обсъждане на бюджета, съгласно Приложение №31.

**20.** На основание чл. 60, ал. 1 от Административнопроцесуалния кодекс, допуска предварително изпълнение на решението, с оглед защита на стабилността и финансовата устойчивост на общинския бюджет и предприемане на незабавни действия за изпълнение на поетите ангажименти в сферата на местното управление.

**ПЕНЧО МИЛКОВ**

Кмет на Община Русе

 **ДОКЛАД**

**към проект за Бюджет 2025 г. на Община Русе**

Проектът на бюджет за 2025 г. е изготвен на база анализ на общинските приходи, като събираемостта е съобразена с необичайните или сезонни колебания на приходоизточниците, както и с отмяната на зонирането в гр. Русе след Решението на Върховен административен съд. Разходите са планирани като са спазвани принципите на икономичност и целесъобразност. Разгледани са всички постъпили предложения и препоръки от граждани и юридически лица, представители на местната общност и ръководители на бюджетни звена. Направена е оценка по целесъобразност и са преценени възможностите за реализация.

Увереност за изпълнение на определените приоритети и поети ангажименти може да се постигне само ако е налице баланс на разходите спрямо предвидените приходи.

Предложението е изготвено в съответствие с всички нормативни документи, касаещи материята, както следва:

- Закон за публичните финанси;

- Закон за държавния бюджет на Република България /ЗДБРБ/ за 2025 г. /ДВ бр. 26/27.03.2025 г./

- Натурални и стойностни показатели за прилагане на стандартите в делегираните от държавата дейности за 2025 г. за Община Русе – Приложение №1 на МФ;

- Решение №71 от 01.02.2024 г. на МС за бюджетна процедура за 2025 г. и Решение на МС №501 от 18.07.2024 г. за изменение и допълнение на Решение №71

- Решение № 93/25.02.2025 година за приемане на стандарти за делегираните от държавата дейности с натурални и стойностни показатели през 2025 г.

- Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе.

През 2025 г. общинското ръководство продължава изпълнението на главната стратегическа цел: Повишаване качеството на живот на русенци чрез създаване на привлекателна и удобна жизнена среда.

Предвид извършените важни промени в общинските Наредби е възможно изпълнението на следните **приоритети** през 2025 г.**:**

1. Подобряване на микроградската инфраструктура-ремонт на улици,

междублокови пространства, осветление и други елементи от градската среда.

 2. Подобряване на техническата инфраструктура и облика в малките населени места.

 3. Подкрепа на Русенската култура и спорт.

 4. Подкрепа на родителството.

 5. Изпълнение на приоритетни проекти по Инвестиционната програма към чл.107 от ЗДБРБ за 2024г. за 36 млн. лв. при сключени 6 броя споразумения с МРРБ през 2024г.

 6. Оптимизиране обмена на информация в мрежовата инфраструктура на община Русе. Дигитализиране на предлагани услуги от общината и изграждане на лесен и бърз достъп за комуникация на граждани, както и въвеждане на изкуствен интелект.

  **Акценти**, които е важно да откроим:

* въвеждане на изкуствен интелект за работа с база данни в 4 сфери – образование, социални дейности, здравни дейности и местни данъци и такси;
* мащабен ремонт на междублокови пространства /поетапно цели квартали/, в това число достъпна среда -5 000 000лв.;
* средства, предназначени за подобряване инфраструктурата в град Русе и благоустрояването във всички кметства, като се очаква изграждане на сгради с местно значение в гр. Мартен и с. Басарбово, както и закупуване на техника;
* очаква се през 2025 г. да се изгради Многофункционален плувен комплекс;
* осигурени средства за оборудване на детска градина „Радост“ в Центр. гр. част;
* дофинасиране дейността на ПГДВА Йосиф Вондрак- 60 000 лв. и дейността на ПГСС Ангел Кънчев - 60 000 лв.;
* продължава финансирането с общински средства на изграждането на асансьор в ОУ Васил Априлов-92 000 лв., осигурено съфинансиране в размер на 1 116 731лв. за изграждане на физкултурен салон и топла връзка в ОУ „Никола Обретенов“; продължава дофинансирането с общински средства на ремонта на физкултурен салон в ОУ „Олимпи Панов“ – 129 130 лв.; осигурени са 66 000лв. за дофинансиране на проект по Красива България за асансьор на СОУ „Възраждане“, както и 40 000 лв. общински средства за подмяна на корозирали тръби на топлопровод в ОУ „Братя Миладинови“;
* от 2024 г. продължава новоразкритата услуга „Ранно детско развитие“. Новият екип се състои от психолог, социален педагог, кинезитерапевт и ерготерапевт. Специалистите консултират, подкрепят и информират родителите и персонала на детските ясли;
* осигурени средства за извършване на скрининг-тестове в амбулаторни условия за диагностика на Сънна апнея за граждани с постоянен адрес в Община Русе;
* осигурени средства за извършване на медицински прегледи и диагностика на онкологични заболявания от специалисти на Комплексен онкологичен център - Русе ЕООД на здравно неосигурени жени и с нисък социален статус, на многодетни майки на възраст от 30 до 50 години с постоянен адрес на територията на Община Русе.
* разработване на проект на Зона 1 (Синя зона), както и разработване на подробни проекти за организация на движението по квартали;
* запазват се преференциалните пътувания на определени категории пътници;
* изграждане на Зона 30, съгласно приетия Генерален план за организация на движението в гр. Русе;
* финансово подпомагане на всяко новородено дете в община Русе;
* ръст на лицата по механизъм лична помощ, съгласно Закона за лична помощ и асистентска подкрепа по Закона за социални услуги;
* ръст на средствата в Програма Спорт;
* ръст с 21% на Дейност „Други дейности по културата“, като програма Култура е увеличена с 15% и е определена сума от 150 000 лв. Осигурена е сума от 50 000лв., предназначена за провеждане на мероприятия в зала Арена Русе. Отново е осигурено дофинансиране на държавна дейност Читалища – 185 691 лв., в т.ч. за ремонт на читалищни сгради и оборудване.
* ръст в средствата за обновяване на детски площадки -236 000лв., в т.ч. за подмяна на пясък и дезинфекция в пясъчниците;
* културен чек за абитуриенти-10000лв.;
* общинска програма „Да опазим очите на децата“-за деца от четвърта група на детските градини и безплатна профилактика от дентален лекар за деца от 1 до 3 години по общинска програма „Моите зъбки-здрави и бели“;
* превантивна дейност – проводимост на речното корито на р. Русенски лом в границите на урбанизираната територия, както и ремонт на основен изпускател и метална стълба – язовир Николово;

**Инвестиционни цели:**

* благоустрояване на общински терен между ул. Цариград, механа Русе, гаражи, бл. Мургаш и бл. Георги Димитров, гр. Русе чрез Споразумение за финансиране от МРРБ за 305 000 лв.;
* рехабилитация на общински път RSE1130/I-2/Русе-Николово в участък от км. 0+350 до км. 6-020 чрез Споразумение за финансиране от МРРБ за 10 908 000лв.;
* водопровод в гр. Русе от к.157 до ул. Зора, кв. Средна кула чрез Споразумение за финансиране от МРРБ за 1 750 000 лв.;
* основен ремонт на читалище „Васил Левски“, в т.ч. въвеждане на мерки за енергийна ефективност и ограда чрез Споразумение за финансиране от МРРБ за 1 286 200 лв.;
* водопровод по бул. „Гоце Делчев“ от ул. Генерал Котузов“ до паметник „Русофили“ чрез Споразумение за финансиране от МРРБ за 1 000 000 лв.;
* ПСОВ и канализация с. Николово, етап 1, гл. клон 1, водопровод, КПС, СКО и СВО чрез Споразумение за финансиране от МРРБ за 22 279 500 лв.;
* ИТП за реконструкция и хидротехническо съоръжение (шлюза) в с. Басарбово, община Русе;
* ИТП за ремонт на основен изпускател на яз. Тетово;
* Изграждане на осветление за съществуваща велоалея в парк на "Младежта", няходяща се в ПИ 63427.1.61, гр. Русе;
* дооборудване на станции за замерване на формалдехид и диметилетиламин;
* закупуване на техника за кметства, училища, градини, социални домове и за общински предприятия, в т.ч. автовишки и специализиран автомобил за репатриране на автомобили;
* изграждане на зала за танци в гр. Мартен, гаражи за техника в с. Басарбово, детска площадка в с. Семерджиево, беседка и автобусна спирка в с.Сандрово;
* ИТП за реконструкция и хидротехническо съоръжение (шлюза) в с. Басарбово, община Русе;
* реконструкция, основен ремонт и укрепване на административна сграда за изграждане на Международен младежки център - Русе по проект BG-RRP-1.008-0008-С01
* изготвяне на проект за енергийна ефективност на детска ясла 12 и ясла 16, както и на дворни пространства в детска ясла 5 и ясла 9;
* продължава изграждането на нов учебен корпус - СУ"Васил Левски", гр.Русе и спортна зала;
* детска площадка на ул."Белослав", кв.Долапите, гр.Русе;
* обновяване на детска площадка за възрастова група деца от 0 г. до 3 г. на юг при бл. "Фазан", ЦГЧ, гр. Русе, гр.Русе;
* обновяване на детска площадка за възрастова група деца от 3 г. до 12 г. на юг от бл.3, жк. "Дружба" 3, гр. Русе, гр.Русе;
* изграждане на детска площадка за деца от 3 до 12 год. на ул. "Йордан Йовков", кв. "Средна кула", зад читалище "Св. Св. Кирил и Методий";
* правоъгълен фонтан пред общината, включително и инсталации;
* благоустрояване пространството при бл. 21, кв. Дружба 1, гр. Русе, гр.Русе;
* благоустрояване при бл. "Крим", бл. "Троян" и бл. "Рилски езера" – проектиране с предвидено етапно изпълнение;
* благоустрояване в пространството около ул. Иларион Мариополски и ул. Черноризец Хръбър, ПИ 63427.2.3200;
* спортно игрище на ул. "Алея Еделвайс", гр. Русе и спортно игрище в кв. "Чародейка", гр. Русе;
* коледни и великденски фигури;
* основен ремонт на първостепенна и второстепенна улична мрежа чрез привлечено финансиране-банков кредит, пет повдигнати кръстовища и 26 повдигнати пешеходни пътеки, и други преходни обекти от 2024 г.

**ОСНОВНИ ПАРАМЕТРИ НА БЮДЖЕТ 2025 г.**

**Общата рамка на предложения с преходен остатък бюджет за 2025 г. е 296 545 277 лв. Същият е разпределен както следва: текущ бюджет** **261 085 506 лв.** (държавни дейности–175 195 618 лв.; местни дейности–85 889 888 лв.) и **капиталов бюджет–35 459 771 лв.**

**ПРИХОДНА ЧАСТ НА БЮДЖЕТА**

Заложената висока събираемост на собствените приходи през 2025г. и промените, които се извършиха в действащите Наредби дават възможност за балансиране на текущия бюджет и за успешно изпълнение на определените приоритети.

Приходната част на бюджета е съобразена със следните общински и държавни разчети:

- закона за държавния бюджет на Република България за 2025 г.;

- прогнозите от дирекция „Местни данъци и такси”;

-прогнозите от дирекция „Управление на собствеността“, вкл. продажбите на нефинансови активи през 2025 г.;

- прогнозите от ръководители на бюджетни звена, вкл. директори на общински предприятия, генериращи приходи от дейността;

- анализ на отчетни данни и прогнози, свързани с променяща се нормативна база и икономическа ситуация за периода.

**ПРИХОДИ**

Бюджетните взаимоотношения между централния бюджет и бюджета на Община Русе за 2025 година под формата на субсидии по Механизъм за определяне на субсидиите за общините от централния бюджет са, както следва:

|  |  |  |  |  |  |
| --- | --- | --- | --- | --- | --- |
| **Взаимоотношения с ЦБ** | **ЗДБРБ за 2021г.** |  **ЗДБРБ за 2022г.** |  **ЗДБРБ за 2023г.** | **ЗДБРБ за 2024г.** | **ЗДБРБ за 2025г.** |
| Обща субсидия за делегираните държ. дейности | 85 294 738 | 97 479 958 | 120 519 504 | 137 214 149 | 154 395 290 |
| Изравнителна субсидия | 6 253 300 | 7 515 300 | 7 515 300 | 7 515 300 | 7 520 300 |
| Капиталова субсидия | 1 847 700 | 2 430 400 | 3 457 000 | 3 457 400 | 3 667 200 |
| Трансфер за зимно поддържане и снегопочистване | 283 600 | 282 600 | 281 300 | 281 200 | 285 000 |
| Др. целеви разходи за местни дейности |   |   | 827 200 | 992 600 | 1 214 800 |
| Общо взаимоотношения с Централния бюджет | **93 679 338** | **107 708 258** | **132 600 304** | **149 460 649** | **167 082 590** |

 В частта за държавни дейности се включват:

- собствените приходи за 2025 г. на общинските училища, прилагащи системата на делегирани бюджети, преотстъпени за разходи в частта държавни дейности и разпределени по съответните приходни и разходни параграфи – 482 761 лв.( Приложение № 1 А )

 В местна дейност се включват:

- собствените приходи за 2025 г. на РИМ, Художествена галерия, Регионална библиотека „Любен Каравелов” и Клуб на дейците на културата, ОП Комунални дейности /дарителска кутия, за Приют за безстопанствени животни/, постъпващи по сметките им – 851 580 (Приложение №1А)

**Общински приходи**

При планирането на местните приходи е извършен сравнителен анализ на

изпълнението на приходите към 31.12.2024 г. и прогноза на събираемостта за 2025 г. Очакваното изпълнение на собствените приходи през 2025 г. е в размер на 57 563 221 лв., което е едва 19% от целия бюджет.

В частта на приходите с общински характер се включват държавните трансфери за местни дейности - обща изравнителна субсидия 7 520 300 лв., трансфер за зимно поддържане на общински пътища – 285 000 лв. и субсидия за други целеви разходи за местни дейности – 1 214 800 лв.

Целевата субсидия за капиталови разходи за 2025 г. е 3 667 200 лв. и е разпределена в Инвестиционната програма по обекти.

Във връзка с изпълнението на чл.52, ал5 от ЗМСМА след направен разчет на постъпленията от продажби, от наем, от аренда на земеделските земи и ползване на дървесина от горите през 2024 г. не се налага осигуряване на допълнителни средства за кметствата през 2025 г. Традиционно община Русе разпределя значителен ресурс за своите кметства. В бюджет 2025 г. е разпределена сума за текущи разходи в кметствата, в т.ч. Долно Абланово – 5 683 048 лв. Приложение № 6 и 6А , а за капиталови разходи - 780 873 лв.

**ИМУЩЕСТВЕНИ И ДРУГИ ДАНЪЦИ**

*По §01-03 Окончателен годишен (патентен) данък и данък върху таксиметров превоз на пътници* се планират да постъпят 382 000 лв. Предвид трайна тенденция за намаляване на дейностите, облагани с патентен данък, въпреки държавната мярка, същият е намален с 5 000 лв. в сравнение с 2024 г. като разпределението е 120 000 лв. патентен данък и 262 000 лв. от данък върху таксиметров превоз на пътници. Сумата на данъка за таксиметров превоз е много динамична и подлежи на връщане при прекратяване дейността на превозвача.

По *§ 13-00 Имуществени данъци* се планират да постъпят 27 825 260 лв. Прогнозата за постъпленията от имуществените данъци е изготвена по данни от Дирекция „Местни данъци и такси”.

Предвижда се спад на данъка върху недвижимите имоти предвид отмяната на зонирането в гр. Русе след Решението на Върховен административен съд–11 403 000 лв. Наблюдава се съществен спад на дела на недоборите от минали години.

Данъкът върху превозните средства е увеличен с 100 000 лв. в сравнение с 2024 г. и достига размер от 8 600 000 лв. Новата концепция за определяне на данъка върху превозните средства за леките и товарните автомобили с технически допустима максимална маса не повече от 3,5т се определя по формула, включваща два компонента – имуществен и екологичен. Леките автомобили се облагат според мощността и годината на производство. Увеличен е екологичният коефициент за автомобили, които замърсяват околната среда.

Засиленият контрол на пунктовете, извършващи годишен технически преглед, както и сделките при нотариусите, които също имат достъп до базата за проверка на задължения, са предпоставки за изпълнение на събираемостта на данъка върху превозните средства. Въведе се и задължение за проверка за платен местен данък и от частните съдебни изпълнители, преди издаването на постановление за възлагане.

Планът на данъка при придобиване на имущество по дарение и възмезден начин за 2025 година достига сума от 7 603 000 лв. През 2024 г. са налице сделки на значителна стойност, които са допринесли за съществено преизпълнение на планираните средства, но при този приходоизточник винаги може да се очаква риск.

Туристическият данък поради направени промени се предвижда да увеличи размера си в сравнение с 2024г. През 2025 г. прогнозата е за 219 260лв. при ниво 2024 г. - 115 000 лв. и отчет 111 775лв. Този приходоизточник има целеви характер и се използва само за разходи по програмата за развитие на туризма.

 **Имуществените данъци по видове**

|  |  |  |
| --- | --- | --- |
| **Данък върху доходите на физически лица** |  **Проект за бюджет 2025 г.** |  **Бюджет 2024 г.** |
| §0103 „Окончателен годишен /патентен/ данък и данък върху таксиметров превоз на пътници“ | 382 000 | 387 000 |
| **Вид имуществен данък** |  **Проект за бюджет 2025 г.** |  **Бюджет 2024 г.** |
| §1301 „Данък в/у недвижими имоти“ | 11 403 000 | 13 603 000 |
| §1302 „Данък върху наследствата“ | 0 | 0 |
| §1303 „Данък в/у превозните средства“ | 8 600 000 | 8 500 000 |
| §1304 „Данък при придобиване на имущество по дарение и възм. начин“ | 7 603 000 | 5 800 000 |
| §1308 „Туристически данък“ | 219 260 | 115 000 |
| **Общо имуществени данъци §1300:** | **28 207 260** | **28 018 000** |

**Начини на плащане на задълженията:**

- в брой или с ПОС терминал в касите на Дирекция „Местни данъци и такси“ в гр. Русе, ул. „Котовск“ № 2 и кв. „Дружба 3", бл. 4

- с виртуален ПОС през интернет на [страницата](https://obshtinaruse.bg/proverka-i-plashtane-na-zadalzhenia-za-grazhdani-i-firmi)на Дирекцията и [ePay](https://epay.bg/) и чрез [Единната входна точка за електронни плащания в централната и местна администрация](https://pay.egov.bg/) на Министерството на електронното управление. Уведомяваме Ви, че след въвеждане на новата система за МДТ, за проверка и плащане на задължения през ePay е необходимо потребителите със стара регистрация да пререгистрират отново информацията за интересуващите ги задължения в системата на еPay.

- в брой в касите на [Фаст Пей](https://fastpay.bg/?page_id=1288), [Изипей](https://www.easypay.bg/site/?p=offices_list) и Български пощи

- чрез директен дебит от разплащателна сметка в банка ДСК

- чрез електронно банкиране за клиентите на банки ДСК, ОББ, Пощенска банка, УниКредит Булбанк, ПИБ и Алианц Банк, както и регистрираните, в дигиталния портфейл iCard, лица.

- по банков път:

**НЕДАНЪЧНИ ПРИХОДИ**

Предвижда се увеличение в постъпленията от неданъчни приходи – 29 324 261 лв.

По ***§ 24 00 „Приходи и доходи от собственост”*** - предвижда се да постъпят 8 143 974 лв.

Очаквано по-високо се предвижда изпълнението през 2025 г. на приходите от паркинги – абонамент и SMS-паркиране, наеми на земя и услуги.

Приходи по *§ 24 04 „ Приходи от продажба на услуги, стоки и продукция*” – 3 612 007 лв., в т.ч. собствени приходи в държавни дейности-132 000 лв. Тук се включват приходи от продажба на рекламни услуги и участия на Духов оркестър Русе; рекламни услуги и продажба на билети от Мартенски Музикални Дни; от паркинги и SMS-паркиране; от радиоточки; от пристанищни услуги; от услуги на ОП „Обреден дом“ от предоставяне на наличната база за организиране на спортни мероприятия от ОП „Спортни имоти”; от нощувки в почивните бази; от собствени приходи по продажба на услуги от второстепенните разпоредители на делегирани бюджети /библиотечни услуги, продажба на билети и др./.

Очаква се увеличение на приходите по *§ 24 05 „Приходи от наеми на имущество”* – 3 089 747 лв., в т.ч. в държавни дейности-158 962 лв. Във връзка с измененията и допълненията в Наредба №6 за условията и реда за установяване на жилищни нужди, настаняване под наем и продажба на жилища – общинска собственост, се очаква увеличение в приходите от наем на жилища /ОП „Управление на общинските имоти”/. Останалата част от приходите включени в параграфа от наеми на имоти общинска собственост; приходи от отдаване под наем от ОП „Спортни имоти”; от РИЕ и др. остават на нивото на 2024 г. В ОП „Спортни имоти“ 85% от помещенията са отдадени на спортни клубове и при тях наемната цена се формира съгласно Закона за физическото възпитание и спорта, а не по Наредба №2 на ОбС гр. Русе. Единствено при приходите от отдаване под наем на зали от ОП „Русе арт” има леко завишение, както и при приходите от наеми на имущество на училищата, прилагащи системата на делегирани бюджети.

Очакван ръст на приходите *по §24 06 „Приходи от наеми на земи”* . Планират се в размер на 1 442 220 лв. за наем на земеделски земи /пасища и мери, полски пътища/. Намалението в общата стойност на параграфа е поради намаление в приходите на разпоредителите, прилагащи системата на делегирани бюджети.

*§24 07 „Приходи от дивиденти”*  - не се предвиждат постъпления от дивиденти от търговски дружества предвид ограничението в Договора за кредит за получаване на дивидент от Общински пазари ЕООД.

През 2025 г. се очаква намаление на приходите по ***§ 27 00 „Общински такси”*** Планира се да постъпят 16 860 547 лв.

По *§ 27 01 „Общинска такса за ползване на детски градини и др. по образованието”*- не се планират приходи, във връзка с осигурения държавен стандарт.

По *§ 27 02 „Общинска такса за ползване от детски ясли и др. по здравеопазването”* – Планира се в размер на 100 000 лв. от такси за Детска млечна кухня. Намаление с 25 000 лв. във връзка с проект „Детска кухня“ за безплатно хранене на деца от 10 месеца до 3 годишна възраст.

*Увеличение на приходите по §27 04 „Общинска такса за ползване на домашен соц. патронаж и общ.социални услуги”* - планират се в размер на 713 200 лв., което е с 22 000 лв. повече от планираното през 2024 г. Приходите от такси за ползване на домашния патронаж постъпват по собствения бюджет на Община Русе, а общината осигурява издръжката на заведението с капацитет 555 места.

*Ръст на приходите по §27 05 „Общински такси за ползване на пазари, тържища и други”* - планират се 765 000 лв. По този параграф постъпват приходите от разполагане на маси и други за търговия на открито, съоръжения с кампаниен характер /пролетен панаир и др./, такси от общински пазари. Постъпленията от такси за осъществяване на дейност на открито имат сезонен характер.

*§27 07 „Общински такси за битови отпадъци”* - планират се с намаление от

3 700 000 лв. спрямо първоначално планираните за 2025 г., в размер на 14 057 447 лв., във връзка с прилагане на Решение №2275 от 06.03.2025 г. на Върховен административен съд. В проектобюджет 2025 г. е заложена сума по прогнозни данни на дирекция „Местни данъци и такси“. Наблюдава се трайна тенденция за увеличаване на разходите в дейност 623 „Чистота“ и затова ежегодно се търсят компенсаторни механизми за балансиране с други източници извън прихода от ТБО. Средствата планирани за дофинансиране на план сметката по чл. 66 от ЗМДТ за 2025 г. са в размер на 7 792 060 лв.

*§27 10 „Общински такси от технически услуги”* - планират се постъпления от 620 000 лв.

*§27 11* *„Общински такси от административни услуги”* - планират се постъпления от 400 000 лв.

*§ 27 15 „Общински такси за откупуване на гробни места”* - планират се постъпления от 82 000 лв.

*§ 27 17 „Общински такси за притежаване на куче”* - планират се постъпления от

3 700 лв.

 *§ 27 29 „Други общински такси”* - планират се постъпления от 100 200 лв. По параграфа постъпват суми от такси за закупени стикери за таксита, разрешителни за таксиметров превоз и други. В този параграф не се планират сумите, които постъпват от отчисленията по чл.60 и чл.64 от ЗУО за депонирани отпадъци от граждани и фирми, които в последствие излизат от бюджета на община Русе към РИОСВ.

 *§28 02 Глоби, санкции, неустойки, наказателни лихви, обезщетения и начети”* планират се постъпления от 384 280 лв. Планиран е ръст предвид функционирането на общинска полиция. Средствата са от наложени глоби с фиш и издадени наказателни постановления по Закона за движението по пътищата на СЗ „ИООРС”; по Закона за защита на потребителите; глоби и неустойки по договори; приходи от наказателни постановления от отдел „Екология“ и други.

Средствата се планират след анализ на касова основа и елиминиране на част от постъпленията от неустойки по договори.

 *§28 09 „Наказателни лихви за данъци, мита и осигурителни вноски“ –* 800 000 лв. Постъпленията са от наказателни лихви за данъци и такса битови отпадъци.

 *§* *36 19 „Други неданъчни приходи”* - очакват се постъпления от 1 214 615 лв. Тук се отнасят приходите от продажба на билети от Исторически музей, Художествена галерия, Библиотека, Клуб на дейците на културата; тръжни книжа, вторични суровини, присъдени вземания, за юрисконсултски възнаграждения, усвоени гаранции и други приходи. Планирани се приходи от общински горски фонд в ОП „Паркстрой“ – 335 575 лв. Важно е да се отбележи, че приходите от културните институти, както и приходите на второстепенните разпоредители на делегирани бюджети, се разходват за покриване на разходи за реализиране само и единствено на техни дейности. В този параграф прогнозния им размер е 779 040 лв.

 *§ 37 00 Внесени ДДС и други данъци върху продажбите” –* Планира се със знак минус (-) 2 038 510 лв. очакваният размер на ДДС от продажби, данъци по ЗКПО. Планираната сума намалява размера на предполагаемите приходи и съответно рамката на бюджета.

Във връзка с Годишната програма за управление и разпореждане с имоти общинска собственост в община Русе през 2025 година се планират 3 890 000 лв.

В сравнение с 2024 г. очакваната сума е увеличена с 1 300 хил. лв. по *§40 00 „Постъпления от продажба на нефинансови активи”* от продажба на общинско имущество, в т.ч. :

- Приходи от продажба на сгради /дълготрайни материални активи/ – 1 720 000 лв., в т.ч. 1 500 000 лв. се предвиждат от продажба на жилища.

- Приходи от продажба на нематериални дълготрайни активи – 750 000 лв.( отстъпено право на строеж )

- Приходи от продажба на земя –1 420 000 лв.

Съгласно чл.127, ал.2 от Закона за публичните финанси „Постъпления от продажба на общински нефинансови активи се разходват само за финансиране изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура и за погасяване на временни безлихвени заеми, отпуснати по реда на чл.130 ж, ал.1.”

 *§41 00 „Приходи от концесии”* - планират се в размер на 69 755 лв. – от концесия на подлези 1 125лв.; от концесия на спортен комплекс „Дунав“– 4 030лв. и от концесия на пристанище с регионално значение „Порт Пристис” - 64 600лв.

*Помощи и дарения* 31 700 лв. –дарение за Мартенски Музикални Дни /ММД/ 25 000лв. и др.

**ТРАНСФЕРИ**

Получени трансфери - от Министерство на културата – 70 000 лв. за провеждане на 64-ти Международен фестивал „Мартенски музикални дни“.

Предоставени трансфери:

Планирани са трансфери към ОД на МВР гр. Русе за сформираната Общинска полиция – 630 000 лв.; към сметка за средства от Европейски съюз за съфинансирания по проекти (-) 1 354 022 лв.; към Държавните културни институти - Държавна опера Русе – 100 000 лв,, Драматичен театър-100 000 лв. и Куклен театър-70 000 лв. за подпомагане на дейността им.

Община Русе поема всички разходи по отопление и ел. енергия на Драматичен театър и Държавна опера в Доходно здание.

**ВРЕМЕННИ БЕЗЛИХВЕНИ ЗАЕМИ**

Планират се временни безлихвени заеми във връзка с изпълнението на проекти, които се отразяват в приходната част на бюджета със знак минус по §7600 в размер на

(-)11 229 682 лв. заeмообразни средства от бюджетна сметка към сметка за средства от Европейски съюз. /Приложение 16А/.

Предвижда се до края на годината да бъдат възстановени заемообразно взетите суми в размер на 7 932 741 лв. след верифициране на разходите от УО.

**ОПЕРАЦИИ С ФИНАНСОВИ АКТИВИ И ПАСИВИ**

През 2025 г. продължава погасяването на дългосрочен дълг от 2017 г., използван за ремонт на първостепенна и второстепенна улична мрежа в годишен размер на 778 560 лв. През 2025 г. ще завърши ремонта на новите участъци от уличната мрежа, финансирани с инвестиционния кредит от 2023 г., което ще е предпоставка за започване на погасяването на главницата. В края на месец Август се очаква да завърши изграждането на Многофункционален плувен комплекс в Младежки парк.

Със знак „минус“ се отразява плануваното финансиране за увеличение на капитала на общински дружества след решения на Общински съвет.

Със знак „минус” са осигурени отчисленията по чл. 60 в размер на 192 882 лв.

**РАЗХОДНА ЧАСТ НА БЮДЖЕТА**

Бюджетът на Община Русе за 2025 г. е балансиран. Реализираният преходен остатък и очакваните приходи са разпределени за текущи разходи, в т.ч. възнаграждения, издръжка и Инвестиционна програма /капиталови разходи/.

Средствата за финансиране на делегираните от държавата дейности са разпределени предвид единни разходни стандарти за 2025 г.

За дейностите с общинско финансиране са предвидени средства за нормативното увеличение на минимална работна заплата от 933 лв. на 1077 лв., за прослужено време, за осигурителни плащания от работодател и среден ръст от 10% на заплатите извън длъжностите, които са на минимална заплата.

**ТЕКУЩ БЮДЖЕТ**

Разходите по **текущия бюджет** за2025 г. са в размер на 261 085 506 лв. и са разпределени по функции и източници на финансиране, както следва:

|  |  |  |  |  |
| --- | --- | --- | --- | --- |
| **ФУНКЦИИ** | **Относителен дял функции/текущ бюджет** | **ВСИЧКО** | **Държавно финансиране** | **Общинско финансиране** |
|
| **к.1 (к.2+к.3)** | **2** | **3** |
| І. Функция „Общи държавни служби“ | 7,66 | 19 975 893 | 10 492 961 | 9 482 932 |
| ІІ. Функция „Отбрана и сигурност“ | 0,67 | 1 739 410 | 1 006 927 | 732 483 |
| ІІІ. Функция „Образование“ | 39,89 | 104 091 872 | 103 333 989 | 757 883 |
| ІV. Функция „Здравеопазване“ | 4,59 | 11 976 572 | 11 735 516 | 241 056 |
| V. Функция „Социално осигуряване, подпомагане и грижи“ | 16,81 | 43 856 537 | 41 316 334 | 2 540 203 |
| VІ. Функция „Жилищно строителство, БКС и опазване на околната среда“ | 18,60 | 48 537 522 | 0 | 48 537 522 |
| VІІ. Функция „Почивно дело, култура, религиозна дейност“ | 5,11 | 13 344 273 | 6 328 147 | 7 016 126 |
| VІІІ. Функция „Икономически дейности и услуги“ | 5,59 | 14 591 815 | 812 531 | 13 779 284 |
| ІХ. Функция „Разходи некласифицирани в други функции“ | 1,07 | 2 802 399 | 0 | 2 802 399 |
| **Всичко текущ бюджет 2025 г.** | **100** | **260 916 293** | **175 026 405** | **85 889 888** |

 Стойностните показатели на държавните разходни стандарти за общината за 2025г. в сравнение със стандартите за 2024 г., са завишени, както следва: Общинска администрация – 19,5%; Отбрана и сигурност – 12,6%; Образование – 10,9%; Здравеопазване – 9,1%; Социални услуги – 14,9%; Култура – 27,2%.

**Функция “Общи държавни служби” 19 975 893 лв.**

В т.ч. държавно финансиране **10 492 961 лв.**

 общинско финансиране **9 482 932 лв.**

По дейности средствата се разпределят, както следва /Приложение №№ 2; 3 и 4./

*Дейност 117 «Държавни и общински служби и дейности по изборите» - Държавна дейност (преходен остатък)-47 792 лв.*

*Дейност 122 «Общинска администрация» - Държавна дейност*

И през 2025 година се прилагат единни държавни стандарти за осигуряване на възнагражденията в дейност „Общинска администрация”. Планират се общо 10 445 169 лв. за заплати, други възнаграждения и плащания на персонала, както и осигурителни плащания от работодател за численост на персонала 295,5бр., в т.ч. и по кметствата.

*Дейност 122 «Общинска администрация» - Държавна дейност, дофинансирана с общински приходи* – планират се 1 817 141 лв. за заплати, други възнаграждения и плащания на персонала, както и осигурителни вноски от работодател за 35 щатни бройки и 22 нещатни, в т.ч. и по кметствата.

*Дейност 122 «Общинска администрация» -издръжка (местна дейност, финан-сирана със собствени приходи)*.

Планирани са средства за издръжка на администрацията в гр. Русе и в кметствата. /Приложение №4./, за материали; външни услуги, в т.ч. разходи за безопасни условия на труд; разходи за вода, горива, енергия; текущи ремонти; местни данъци и такси, винетки; командировки в страната и чужбина; застраховки; съдебни обезщетения, съдебни такси; представителни разходи на общината – 99 400 лв., в т.ч. на кметствата 9 400 лв.; стипендии за 3-ма студенти– 29 079 лв.; помощи по Наредба № 21 на ОбС за реда, начина и условията за отпускане на еднократна финансова помощ на граждани от бюджета на Община Русе – 35 800 лв., подпомагане почивката на дете в приемно семейство – 10 200 лв., и еднократна помощ за новородени деца.

Разходите за представителни цели на община Русе се определят от общински съвет и се лимитират до 3% от общия годишен размер на разходите за издръжка за дейност 122 „Общинска администрация“.

 В тази дейност са предвидени и разходи за статуетки за награда „Русе“, за награда „Русе – 21 век“ и плакети, за звание „Почитен гражданин на гр. Русе“, за златни значки и други административни разходи.

*Дейност 123 „Общински съвети” – 1 122 204 лв. (местна дейност, финансирана със собствени приходи).* Планирани са средства в размер на 1 067 204 лв. за възнаграждения на председателя на общински съвет и на общинските съветници; осигурителните плащания от работодател. Осигурена е издръжката на Общинския съвет в размер на 55 000 лв., в т.ч. представителни разходи, и членски внос към Национална асоциация на председателите на общинските съвети в Република България“. Осигурени са с ръст от 67% в сравнение с 2024 г. средства за възнаграждение, осигурителни вноски и издръжка на обществен посредник и сътрудник в размер на 91 647 лв./Приложение №7/

**Функция “Отбрана и сигурност” 1 739 410 лв.**

В т.ч. държавно финансиране **1 006 927 лв.**

 общинско финансиране  **732 483 лв.**

По дейности средствата се разпределят, както следва /Приложение №№ 3; 3А и 4/

*Дейност 239 «Други дейности по вътрешната сигурност» - държавна дейност*. Средствата са в размер на 554 140 лв., в т.ч. от преходен остатък – 192 324 лв. - за материално стимулиране на 22 бр. обществени възпитатели; възнаграждения на членовете на Местната комисия за борба с противообществените прояви на малолетни и непълнолетни (МКБППМН) и издръжка; заплати и осигурителни вноски от работодател, и средства по Закона за здравословни и безопасни условия на труд; средства за секретарите на местните комисии за борба с трафика на хора; издръжка на детските педагогически стаи и на районни полицейски инспектори.

*Дейност 239 «Други дейности по вътрешната сигурност» - дофинансиране.* Планират се в размер на 314 783 лв. Средства за фонд «Бедствия и аварии» 100 000 лв.; за Местната комисия за борба с трафика на хора-9 000 лв.; за поддържане на системи за контрол на водните нива, разходи за гориво, ремонт на техника и други разходи за действия по сигнали за влечуги и опасни насекоми, за ремонт на основен изпускател на яз. Николово, за индивидуални средства за защита.

*Дейност 282 „Отбранително-мобилизационна подготовка, поддържане на запаси и мощности”- държавна дейност.* Планират се в размер на 369 951 лв., в т.ч. от преходен остатък– 127 572 лв. Планирани са средства за възнаграждения, осигурителни вноски от работодател, средства по Закона за здравословни и безопасни условия на труд, тонизиращи напитки на персонала за изпълнение на денонощно дежурство по оповестяване за преминаването от мирно на военно положение и при бедствия и аварии, както и възнаграждения, осигурителни вноски от работодател, средства по Закона за здравословни и безопасни условия на труд на техниците на пунктовете за управление. Планирани са средства за текущи разходи за Военно отчетно бюро. При недостиг за покриване на всички разходи, дейността се дофинансира.

*Дейност 282 „Отбранително-мобилизационна подготовка, поддържане на запаси и мощности”- дофинансиране с общински приходи.* Планират се в размер на 26 000лв. за текуща издръжка на пункта за управление на ул. Княжеска №8.

*Дейност 283 «Превантивна дейност за намаляване на вредните последствия от бедствия и аварии»* - От собствени средства са предвидени 391 000 лв. за осигуряване на проводимостта на речното корито на р. Русенски лом в границите на урбанизираната територия.

*Дейност 285 «Доброволни формирования» -* държавно финансиране 84 348 лв. в т.ч. от преходен остатък 51 027 лв. - за застраховки и участие в обучение и изпълнение на задачи при бедствия на 29 бр. доброволци, с част от преходния остатък в размер на 1512 лв. е предвидено закупуване на „Дрон“.

**Функция “Образование” 104 091 872 лв.**

В т.ч. държавно финансиране **103 333 989 лв.**

 общинско финансиране  **757 883 лв.**

 Към стандарта в държавното финансиране са добавени планираните за 2025 г. собствени приходи на училищата и обслужващите звена, прилагащи системата на делегирани бюджети.

По дейности средствата се разпределят, както следва /Приложение №1 А; 3; 3А и 4/:

Предоставените от държавата средства за *Дейност 311 „Детски градини” и 312 „Специални групи в детски градини за деца със специални образователни потребности /СОП/”* по държавен стандарт са разпределени за 2 968 деца в целодневни групи и 71 деца в полудневна група за задължително предучилищно образование; 20 деца в специална група за деца в детска градина; 162 деца в яслена и целодневна група в ДГ и училище; 112 деца в яслена група; 925 деца от 2-4 годишна възраст в целодневна група.

За *дейностите 321 ”Специални училища и центрове за специална образователна подкрепа”, 322 „Неспециализирани училища, без професионални гимназии” и 332 „Общежития”*- възнаграждения, осигурителни вноски за персонал и издръжка на 10 676 ученици в общообразователните училища, 78 ученици в средношколско общежитие, 83 ученика в ЦСОП / „П. Берон”/.

С Единния държавен стандарт са осигурени средства за професионални гимназии и паралелки за професионална подготовка – дневна форма на обучение за:

-Селско, горско, рибно стопанство и ветеринарна медицина–51 бр. ученици за 265 710лв.;

-Физически науки, информатика, техника, здравеопазване, опазване на околната среда, производство и преработка, архитектура и строителство 169 бр. ученици – 772 330 лв.

-Изкуства и хуманитарни науки – 268 бр. ученици – 1 646 592 лв.

Осигурени са целево 392 486 лв. за стипендии, 647 526 лв. за индивидуална форма на обучение на 66 ученика, 83 324 лв. за самостоятелна форма на обучение на 74 ученика;

8 258 364 лв. за осигуряване на целодневна организация на учебния ден от I до VII клас за обхванатите 4 682 ученици; 1 576 926 лв. за добавка за подпомагане храненето на децата от подготвителните групи и учениците от І до ІV клас; 393 645 лв. допълващ стандарт за материална база; средства за дейностите за развитие на интересите, способностите, компетентностите и изявата в областта на науките, технологиите, изкуствата и спорта на децата и учениците, осъществявани от центровете за подкрепа за личностно развитие и специализирани обслужващи звена – 1 586 780 лв.; и средства по норматив за ресурсно подпомагане на 224 ученика за 1 610 784 лв.; норматив за създаване на условия за приобщаващо образование за дете/ученик на ресурсно подпомагане за 497 деца/ученика за 480 599 лв.; допълващ стандарт за поддръжка на автобуси, предоставени на училищата за осигуряване на транспорт на деца и ученици, в зависимост от броя на местата в автобусите – 39 353 лв.; средства за центрове за подкрепа за личностно развитие по кариерно ориентиране на деца и ученици – 131 290 лв. и други.

Преходният остатък във функция „Образование“ – държавна дейност възлиза на 5 857 723 лв., в т.ч. 144 146 лв. за капиталови разходи.

През 2025 г. продължава изпълнението по Национална програма за пристрояване и надстрояване на детски градини, ясли и училища“ - Модул 2 за обект „Изграждане на нов учебен корпус към СУ „Васил Левски“ Русе. Осигурени са от собствени средства 120 606 лв., в т.ч. от преходен остатък 75 606лв. за оборудване и обзавеждане в ДГ Радост.

През 2025 г. се осигуряват общински средства за изграждане на физкултурен салон и топла връзка към ОУ "Никола Обретенов", гр. Русе 1 116 731 лв., за асансьор в ОУ “Васил Априлов“-122 000 лв., дофинансиране на Oсновен ремонт на физкултурен салон (Спортна зала ) на ОУ “Олимпи Панов”– 129 130 лв., изграждане на външен асансьор до IV ет. на сградата на СУ "Възраждане"-66 000 лв., извън държавните стандарти.

Общинското финансиране задоволява следните потребности:

* осигурени средства по Общинска образователна програма за детски градини в размер

на 120 000 лв. за ремонти, в т.ч. подобряване на дворни пространства при доказана необходимост и след изразходване на преходен остатък;

* Общинска образователна програма 2022-2025, подпрограма "Модернизация на учебния

процес" -30 000 лв.;

* дофинансиране на непълни и слети паралелки – 150 000 лв. /ръст 3%/;
* дофинасиране дейността на ПГДВА „Йосиф Вондрак“- 60 000 лв.
* дофинасиране дейността на ПГСС „Ангел Кънчев“- 60 000 лв.

- подпомагане на деца с високи постижения в областта на науката, културата и спорта – 35 000 лв. /ръст 16%/;

- наем за ЦДГ „Радост” – 21 600 лв.;

- средствата за СИП по „Религия” и „Русезнание” – 30 000 лв.;

- общински план за младежта – 30 000 лв. /ръст 20%/;

- дофинансиране ЦУНТ и УСШ – 40 000 лв., в т.ч. дейността на УСШ – 35 000лв.

- културен чек за абитуриенти-10 000 лв.

**Функция “Здравеопазване” 11 976 572 лв.**

В т.ч. държавно финансиране **11 735 516 лв.**

 общинско финансиране **241 056 лв.**

 Държавният стандарт за финансиране на дейностите Здравни кабинети в детски градини и училища и Детски ясли и млечни кухни, осигурява средства за заплати и осигурителни вноски, средства за безопасни и здравословни условия на труд за медицинско обслужване на 3 913 деца в детски градини, 63 деца в полудневна подготвителна група в детска градина и в училище, и 15 127 ученика; за отглеждане и хранене на 1 182 деца /740 деца в детска ясла; 112 деца в яслена група към детска градина и 330 деца в детска кухня/. Преходният остатък държавни дейности от 2024 г. е в размер на 561 815 лв., в т.ч. 307 155 лв. за капиталови разходи.

В дейност 469 „Други дейности по здравеопазването“ се планират средства за трудови разходи и издръжка на 4 бр. здравни медиатори – 82 640 лв. и за 6 лица от Общинските съвети по наркотични вещества и Превантивни информационни центрове -163 164 лв., допълващ стандарт за дейности по Националната стратегия за борба с наркотиците в размер на 28 500 лв., както и от преходен остатък от 2024 г. 7 914 лв. текущ бюджет и 76 600 лв. за капиталови разходи.

Във функцията с държавно финансиране се отчитат средствата за пътните разходи на правоимащи болни и средства за експертите от ТЕЛК, на база Справка за фактически изразходвани средства. Тези средства не се планират в общинския бюджет.

 От 2022 г. е осигурен норматив за издръжка на дете в детска ясла, включващ компенсиране отпадането на таксата по ЗМДТ, за 2025 г. размерът му е – 821 250 лв.

 За 2025 година от общински средства е осигурена издръжката на:

- медицинско обслужване на спортуващи учащи - 82 800 лв.

-скрининг профилактика и лечение на гръбначни изкривявания на ученици-14 400 лв.;

- издръжка на медицински кабинет в ДЗС 8856 лв.;

- общинска програма „Асистирана репродукция” – 60 000 лв.;

- общинска програма „Да опазим очите на децата“ – 13 000 лв.;

- общинска програма за превенция на онкологични заболявания – 30 000 лв.;

- общинска програма за превенция и профилактика на сънна апнея – 30 000 лв.

**Функция “Социално осигуряване,**

**подпомагане и грижи” 43 856 537 лв.**

В т.ч. държавно финансиране **41 316 334 лв.**

 общинско финансиране **2 540 203 лв.**

 Предоставените държавни средства осигуряват възнаграждения, осигурителни вноски и издръжка за 234 места в ДСХ „Възраждане”, 82 места в ДПЛФУ „Милосърдие” и 120 места в ДПЛД „Приста”.

Осигурени са средства за социални услуги предоставяни в общността – Дневен център за деца и/или пълнолетни лица с увреждания – 120 места; Център за обществена подкрепа – 125 места; Дневен център за деца и/или пълнолетни лица с тежки множествени увреждания – 30 места; Защитено жилище за лица с умствена изостаналост – 22 места; Защитено жилище за лица с психични разстройства – 16 места; Център за работа с деца на улицата – 30 места; Център за настаняване от семеен тип за деца/младежи с увреждания– 64 места; Кризисен център с 8 места; Център за социална рехабилитация и интеграция с 140 места; Център за настаняване от семеен тип за пълнолетни лица с психични разстройства или деменция с 84 места; Дневен център за деца с увреждания седмична грижа – 40 места; Център за настаняване от семеен тип за деца/младежи с увреждания с потребност от постоянни медицински грижи – 8 места; Звено „Майка и бебе” за 4 места; Център за настаняване от семеен тип за деца/младежи без увреждания - 10 места; Център за временно настаняване – 60 места; Кризисен център – 24 места и Център за социална рехабилитация и интеграция – 140 места.

Предвидени са средства за месечна помощ на ученик в: кризисен център 24 ученика в размер на 25 920 лв.; в Център за настаняване от семеен тип на деца и младежи без увреждания - 10 броя ученици за 10 800 лв. и за 64 деца и младежи в Център за настаняване от семеен тип на деца и младежи с увреждания за 69 120 лв.

Във функцията се отчитат и средствата за присъдена издръжка, като същите се предоставят въз основа на отчетени разходи, на базата на справка за фактически изплатените средства.

Общинското финансиране обхваща възнагражденията, осигуровките и издръжката на Домашен социален патронаж с 40 бр. щатен персонал – 1 720 164 лв. /ръст 16%/; издръжка на дейността по програмите за временна заетост – 7 950 лв.

Общинското финансиране във функцията през 2025 г. отчита ръст от 19% или в абсолютна сума над 409 хил. лв. През 2025 г. е осигурена издръжката на организациите, финансирани чрез дейност „Клубове на пенсионера, инвалида и др.“. За пенсионерските клубове са осигурени – 52 000 лв., а за останалите сдружения, както следва: Сдружение „Дружество на хора с увреждания „Кураж“ 3 400лв.; Сдружение „Дружество на лица с тежки физ. увреждания „Смелост“-3 400лв.; Съюз на инвалидите в България – 3 400лв.; Сдружение „Родители на деца и възрастни с аутизъм -3 400лв.; Съюз на слепите в България – 3 400лв.; Съюз на глухите в България – 3 400лв.; Съюз на военноинвалидите и военно пострадалите – 3 400лв.; Нац. асоциация на сляпо-глухите в България – 3 400лв.; Сдружение „Заедно си помагаме“ – 1 400лв.; Сдружение „Смело сърце“-1 400лв.

Осигурени са средства и за ОП „Социални дейности и услуги” – 656 205 лв. /Приложение №14/

**Функция “Жилищно строителство,**

**БКС и опазване на околната среда” 48 573 522 лв**.

Предвидените средства в тази функция са с ръст 16% или в абсолютна сума над 6 млн. лв. и се осигуряват изцяло от общински приходи като покриват широк спектър от дейности в комуналната сфера, благоустрояването и опазването на околната среда.

*В дейност „Осветление на улици и площади”* са планирани 2 457 500 лв. - за улично осветление и подмяна на осветителни тела в град Русе и квартали 1 850 000 лв., за кметствата 557 500 лв., 50 000 лв. за боядисване на стълбове.

*В дейност „Изграждане, ремонт и поддържане на уличната мрежа”* е планиран бюджета на ОП „Комунални дейности”- разходи за заплати и дейност общо

6 179 462 лв*. /Приложение № 22/.*

*Дейност „Други дейности по жилищното строителство и регионално развитие”* акумулира голяма част от средствата във функцията – 9 812 214 лв., в т.ч. за текущи ремонти на междублокови пространства, в т.ч. достъпна среда – 5 000 000 лв.; текущи ремонти на общинска собственост, в т.ч. достъпна среда – 1 384 016 лв.; събаряне на сгради и съоръжения общинска собственост и разчистване на терени от строителни отпадъци, както и събаряне на незаконни строежи по чл.225а от ЗУТ и премахване на преместваеми обекти по чл. 56 от ЗУТ –– 120 000 лв.; геоложки и геодезически дейности – 50 000 лв.; техническо наблюдение на язовири Николово, язовир Тетово и Образцов чифлик – 5 200 лв.; поддържане системи за пожароизвестяване – 7 000 лв.; средства за социална и техническа инфраструктура от местно значение в кметствата 1 273 698 лв.; обследвания за енергийна ефективност, изготвяне на технически паспорти и други предпроектни дейности – 315 000 лв.; средства за експертизи и изследване на деформации – 25 000 лв.; за финансиране на дейностите по чл.49, ал.5 от Закона за Управление на етажната собственост – 40 000 лв.; за проектиране 400 000 лв., в т.ч. за паметник на Христо Ботев, съгласувателни процедури и оценка на земеделските земи по §4 от ПЗР на ЗДПЗЗ; за възлагане и изработване на ПУП и концесионни анализи и др.

*В дейност „Управление, контрол и регулиране на дейностите по опазване на околната среда“- 1 221 331 лв.* Планирани са средства за осигуряване на санитарната програма на общината за третиране против комари, кърлежи и др.- 490 000 лв.; разходи за извършване на дезинфекция, дезинсекция и дератизация от Община Русе - 10 000 лв.; за екологични мероприятия - 721 331 лв. в т.ч. за разходи за станция за подобряване качеството на атмосферния въздух.; предварително проучване и анализ на възможностите за създаване на зони с ниски емисии; за проектиране и изграждане на сондажни кладенци, рециклиране на строителни отпадъци, разходи за мобилни центрове, организиране на информационни и разяснителни кампании и др.

*За дейност „Озеленяване”* през 2025 г. е предвиден ръст от близо 18%, т.е. с 465 363 лв. повече средства, в т.ч. и кметства. Тук се отчитат разходите за поддържане на зелени площи, включително резитба на дървета -1 300 000 лв.; за поддържане на детски съоръжения 200 000 лв.; фонд „Гражданска инициатива” – 15 000 лв.; поддържане на фонтани – 48 000 лв.; за материали, вода, горива и енергия на фонтани, за доставка на пейки и паркова мебел; почисване и дезинфекция на пясъчници, растителна защита, дейността на ОП „Паркстрой“ – 1 074 412 лв.

*В дейност „Чистота”*текущитеразходитеса планирани с 32% ръст в сравнение с предходната година и са с общ размер 24 338 628 лв., финансирането от такса битови отпадъци /ТБО/ покрива едва 58% от тях. */Приложение № 4 и Приложение № 32/.*

Голяма тежест за всички общини са отчисленията по чл.64 от ЗУО, които следва да се внасят ежегодно по сметка на РИОСВ. Единичната цена на тон отпадък на отчисленията по чл.64 от ЗУО за 2025 г. е 95,00 лв. Община Русе използва възможността да предложи Решение да не се внасят отчисленията по сметка на РИОСВ, съгл. §3 от преходните и заключителни разпоредби на ЗИД на ЗМДТ в ДВ бр.81 от 24.09.2024 г. Приходоизточникът /такса битови отпадъци/ е крайно недостатъчен за покриване на разходите в дейността и Община Русе използва и други източници за финансиране на разходите, заложени в План-сметката по чл.66 от ЗМДТ.

*В дейност „Други дейности по опазване на околната среда“/ръст 8%/* –

1 382 468 лв. за издръжка, в т.ч. за залесяване 10 хил. лв - ОП „Паркстрой“,– /*Приложение №25Б/.*

**Функция “Почивно дело, култура,**

**религиозна дейност” 13 344 273 лв.**

В т.ч. държавно финансиране 6 **328 147 лв.**

 общинско финансиране **7 016 126 лв.**

Държавните средства са осигурени по единни държавни стандарти, с увеличение от 27% спрямо 2024 г. Допълващият стандарт за закрити площи за общинските културни институти запазва размера си.

През 2025 година с държавно финансиране се осигуряват възнагражденията, осигурителните вноски и издръжката на 192 субсидирани бройки в делегираните държавни дейности /библиотека – 59 бр., музей – 49 бр., художествена галерия - 10 бр. и читалища - 74 бр./

През 2025 г. е налице ръст с над 1,1 мил. лв. на средствата за спорт и култура. С общински приходи в тази функция се покриват разходите за почивното дело –

159 262 лв.; програма „Спорт”- 1 197 000 лв., която е малко над 3 % от собствените приходи на общината, без целевите, описани в Правилника и без приходите от Културните институти и училища; спорт и спортни бази в кметствата – 66 208 лв.; за оркестри и ансамбли 487 153 лв.; за поддръжка на гробищните паркове в малките населени места, в т.ч. с. Долно Абланово – 37 880 лв.; за възнаграждения, социални осигуровки и издръжка на ОП „Обреден дом” –1 697 589 лв. / Приложение №26/. Субсидията за читалищна дейност се увеличава до 50 000 лв., като се увеличават и средствата за ремонти на читалищни сгради 135 691лв. /Приложение №15 А./ Разходите за осигуряване на други дейности по културата достигат размер 1 229 963 лв., в т.ч. ръст с 15% за КДК /Клуб на дейците на културата/ – 149 663 лв.; Програма „Култура“ – 150 000 лв.; Фондация „Русе-град на свободния дух” - 120 000 лв.; Мартенски Музикални Дни – 327 000 лв.; мероприятия по културния календар, в т.ч. за честване създаването на българския химн в гр. Русе и за издаване на списание за литература и култура „Брод“, издаване на сборник „Алманах за историята на Русе“, средства за наем във връзка с организиране на събития в зала Арена Русе- 50 000 лв., осигурени са средства за културни мероприятия във всички кметства.

**Функция “Икономически дейности**

 **и услуги” 14 591 815 лв**.

В т.ч. държавно финансиране  **812 531 лв.**

 общинско финансиране **13 779 284 лв.**

Разходите в тази функция се финансират от общински приходи и от Държавния бюджет -целева субсидия за снегопочистване в размер на 285 000 лв.

Планирани са средства за зимно поддържане и снегопочистване от собствени приходи – 800 000 лв.; изработване на холограмни стикери за такситата; за ремонт и поддържане на оборудване и ел. информационни табла по спирките, в т.ч. материали и резервни части; проект за „Синя зона“, възлагане и разработване на подробни планове за организация на движението; мерки за безопасност на движението по пътищата, разработване на План за устойчива градска мобилност за период 2027-2037г.; за обновяване на информацията по спирките, съгласно нова транспортна схема и др. През 2025 г. чрез държавни средства е обезпечено безплатното пътуване на ученици до 14 години. Осигурени са 966 000 лв. от собствени средства /ръст 10%/ за преференциално намаление на картите на пътуващите възрастни граждани, хора с увреждания и ученици над 14 години.

В тази функция са заложени средства за ремонт на външни асансьори-100 000 лв., за Програмата за развитие на туризма –219 260 лв., в т.ч. 32594 лв. от преходен остатък от 2024 г. и 80 000 лв. за закупуване на павилиони. Във функцията са разчетени местните дейности: Приют за безстопанствени животни – 789 508 лв. към ОП Комунални дейности, Младежки дом – 530 265 лв.; Общински детски център за култура и изкуство – 1 011 853 лв. и общинските предприятия -ОП „Управление на общински имоти”- 706 404лв., ОП „Русе арт”- 1 147 771лв., ОП „Спортни имоти” – 1 829 884 лв., СЗ ИООРС – 4 571 033 лв., както и средства за процеса по приватизация 83 000 лв.

 През 2025 г. отново се залага на придобиването на машини и техника, с която ще се повиши ефективността и качеството на работа.

Пълната разшифровка на видовете разходи по бюджетите на общинските предприятия се съдържа в приложените План-сметки – Приложения №,№13; 14; 19; 20; 21; 22; 22А; 22Б;23;23А;23Б;23В; 24; 25;25А;25Б и 26.

**Функция „Разходи некласифицирани**

 **в други функции” 2 802 399 лв.**

Планираните бюджетни средства са за плащане на лихви по погасяване на дългосрочни ангажименти. За непредвидени и неотложни разходи е осигурен резерв в размер на 1 500 000 лв., което е по-малко от 1 процент от общите разходи. Съгласно чл.95 от ЗПФ, резервът за непредвидени и/или неотложни разходи може да бъде до 10 на сто от общия размер на разходите по бюджета на общината.

**ИНВЕСТИЦИОННА ПРОГРАМА (КАПИТАЛОВИ РАЗХОДИ)**

Инвестиционната програма на Община Русе за 2025 г. се състои от над 660 броя обекти и е на обща стойност 66 937 166 лв., в т.ч. финансиране от Европейски средства – 31 308 182 лв.; целева субсидия от ЦБ за 2025 г.- 3 667 200 лв.; преходен остатък от целева субсидия и от трансфери от държавния бюджет – 9 724 892 лв.; собствени средства и други източници на финансиране, дарения, заеми и др. – 22 067 679 лв.; средства от обща субсидия за делегирани от държавата дейности – 169 213 лв. /Приложение №5/

**УПРАВЛЕНИЕ НА ПРОЕКТИ ФИНАНСИРАНИ ОТ ФОНДОВЕТЕ НА ЕВРОПЕЙСКИ СЪЮЗ И ОТ ДРУГИ ДОНОРСКИ ПРОГРАМИ**

 Община Русе продължава активно да участва в изпълнението на проекти с европейско финансиране, което възлиза на повече от 103 милиона лева.

В зависимост от етапа на своето изпълнение и източниците на финансирането им проектите могат да се разделят в следните групи: проекти в процес на реализация и предстоящи проекти /Приложение №16 /.

**АКТУАЛИЗИРАНА БЮДЖЕТНА ПРОГНОЗА**

Актуализираната бюджетна прогноза за периода 2026-2028 г. на ОбщинаРусе е разработена в съответствие с изискванията на действащите нормативни документи:

- Решение №71 на Министерския съвет от 01 февруари 2024 г. за бюджетна процедура за 2025 г. и Решение №501 от 18 юли 2024 г. за изменение и допълнение на Решение №71

- Закон за публичните финанси

- Указания на Министерство на финансите

- Мотивирани предложения от ръководители на второстепенните разпоредители, кметове на кметства, ресорни директори на дирекции.

При разработването на бюджетната прогноза 2026-2028 г. Община Русе отчита въздействието на настъпилите промени в нормативната уредба; уточнените натурални и стойностни показатели, като са изключени еднократните разходи, включени в бюджета за текущата година; приетите от Общинския съвет прогнози и структурните промени, свързани с оптимизация на дейностите в общинските предприятия; предложенията на второстепенните разпоредители с бюджет; предложенията на местната общност; приетите стратегии и прогнози за развитието на общината; предвижданото съфинансиране по проекти финансирани със средства от фондовете на ЕС и други.

Допусканията при разработването на бюджетната прогноза са следствие на общия средногодишен индекс на потребителските цени за предходните 12 месеца, т.е. 2,2% инфлация, като месечната за Декември 2024г. е 0,4% и указанията на Министъра на финансите за периода 2026г. – 2028г.

 Считано от 1 януари 2027 г. се увеличава осигурителната вноска за фонд

„Пенсии“ с 1 процентен пункт, а считано от 1 януари 2028 г. се увеличава осигурителната вноска за фонд „Пенсии“ с 2 процентни пункта.

Максималният осигурителен доход за всички осигурени лица се увеличава за

целия прогнозен период съответно от 1 април 2025 г. на 4 130 лв., за 2026 г. на 4 430 лв., за 2027 г. – 4 730 лв. и за 2028 г. – 5 030 лв.

Параметрите на бюджетната рамка са съобразени с приоритетите за запазване на фискалната устойчивост в средносрочен план като е налице необходимост от реализиране на постоянни приходни мерки. Спазени са изискванията при планирането на средносрочната цел за придържане към балансирано бюджетно салдо.

**Местните приходи** са планирани на базата на реална оценка, съобразена с Закона за местните данъци и такси и след извършен анализ на събираемостта им, като са разграничени приходите с еднократен характер /**Приложение №11/.**

В средносрочен план не се очаква ръст на приходите, а напротив, предвижда се намаление на приходите от постъпления от продажба на нематериални дълготрайни активи. За периода 2026-2028 година патентният данък също е прогнозиран в намаление, предвид тенденцията на намаляване на дейностите, облагани с този вид данък. Тук е планиран и данък върху таксиметровите превози на гражданите в размер на 262 000 лв., който запазва размера си. Сумата на данъка за таксиметров превоз е много динамична и подлежи на връщане при прекратяване дейността на превозвача.

За прогнозния период размера на приходите от такса битови отпадъци запазва нивото на 2025 г., което е планирано с намаление от 3 700 000 лв. спрямо първоначалното във връзка с прилагане на Решение №2275 от 06.03.2025 г. на Върховен административен съд и е в размер на 14 057 447 лв. Предстои въвеждане на основа за определяне размера на такса битови отпадъци през 2026 г. Размерът на таксата е в пряка зависимост от план-сметката за необходимите разходи през годината.

Приходи от дивиденти за прогнозния период 2026-2028 г. от „Общински пазари“ ЕООД не се предвиждат, предвид поемането на дългосрочен дълг от Регионален фонд за градско развитие АД. Съгласно Разпореждане №2 от 18.02.2016 г. на Министерски съвет ВиК ООД не разпределя дивидент и печалбата следва да бъде отнесена в допълнителен резерв на дружеството.

Приходи от ползване на детски градини и от такси в детски ясли не се планират във връзка с отпадането на съответните такси по чл. 81 от ЗМДТ разходите за издръжка на детските градини и детските ясли се финансират чрез нормативи за съответните делегирани от държавата дейности.

Предвижда се увеличение на приходите от общински пазари и тържища за 2026 г. за следващите години от прогнозния период запазват достигнатия размер. Търсят се и варианти за оптимизация на ползваните площи. По този параграф постъпват приходите от разполагане на маси за търговия на открито, съоръжения с кампаниен характер /търла и др./, такси от общински пазари. Постъпленията от такси за осъществяване на дейност на открито са свързани със сезонното ползване на обектите и зависят от климатичните условия.

В приходната част на средносрочната прогноза за 2026-2028 г. със **знак минус** се прогнозират предоставените трансфери на културните институти, които запазват нивото на 2024 г. – 270 000 лв.; предоставен трансфер на ОДМВР – Русе, съгласно сключен договор за създаване на звено „Общинска полиция“; погашенията по дългосрочни дългове, които за прогнозните години включват погасителни вноски по: кредит за ремонт на улици и тротоари от 2017 г., финансов инструмент за Изграждане на многофункционален плувен комплекс в Младежки парк град Русе и по Инвестиционния заем за основен ремонт на улична мрежа. За периода 2026 – 2028 г. са заложени погашения и по дългосрочния кредит с гарантиран резултат ЕСКО за внедряване на система за външно изкуствено осветление.

Със знак „минус” следва да бъдат осигурени отчисленията по чл. 60 и чл.64 от ЗУО. Предвид значителният ресурс, който следваше да бъде осигурен през последните пет години са предприети действия за трайно намаляване на количеството на депонираните отпадъци. Търсят се варианти за увеличаване на приходоизточника за този вид разход, за невнасяне или за възстановяване на внесените отчисления от РИОСВ. През 2025 г. както и през предходните години бяха взети законови мерки, осигуряващи по-голяма гъвкавост и оперативност при ползване на отчисленията и обезпеченията по чл.60 и чл.64 от ЗУО.

Като база за разработване на трансферите за местни дейности и целевата субсидия за капиталови разходи за периода 2026-2028 година, се залагат размерите, одобрени със Закона за държавния бюджет на Република България за 2025 г.

**Разходната част** на бюджетната прогноза за 2026-2028 година е разработена по функции и групи **/ Приложение № 11/** при отчитане на въздействието на:

- уточнените натурални и стойностни показатели, като са изключени еднократните разходи;

- настъпилите до момента на съставянето на бюджетната прогноза промени в нормативната уредба, засягаща местните дейности в общината;

В разходите за местни дейности са включени текущите и капиталовите разходи.

Предвидени са средства за увеличение на минимална работна заплата от 933 лв. на 1077 лв. за 2025 г. и среден ръст от 11% на брутна заплата за служителите, които не са назначени на МРЗ. За периода 2026 г. – 2028 г. ръста на възнагражденията е с процента на увеличение на МРЗ.

Средствата във **функция „Общи държавни служби“** са прогнозирани за издръжка на общинска администрация и кметствата, за заплати и издръжка на Общински съвет гр. Русе, както и помощи по Решение на Общински съвет, в т.ч. еднократните помощи по Наредба 21, стипендии за студенти, средства за платени данъци, такси и административни санкции, трансфери за членски внос и участие в нетърговски организации и дейности и други. През прогнозния период функцията е в намаление спрямо 2025 г., което се дължи на елиминирани еднократни разходи, преходен остатък от предходна година и приключили обекти в инвестиционната програма.

Във **функция „Образование“** не са прогнозирани средства в местни дейности. Съгласно указания на Министерство на финансите следва да се има предвид, че във връзка с отпадането на съответните такси по чл. 81 от ЗМДТ разходите за издръжка на детските градини и детските ясли се финансират чрез нормативи за съответните делегирани от държавата дейности, поради което за периода 2025-2028 г. текущи разходи за детски градини и детски ясли в местните дейности не следва да се планират.

**Функция „Здравеопазване“** включва разходи за медицинско обслужване на спортуващите ученици; средства за скрининг профилактика и лечение на гръбначни изкривявания на учениците; средства за издръжка на медицински кабинети в кв. ДЗС, спортни комплекси „Дунав“, „Ялта“ и „Локомотив“; средства за общинска програма „Асистирана репродукция“, общинска програма "Да опазим очите на децата" в детски градини, а от 2024 г. се осигуряват средства за програма за превенция и профилактика на "Сънна апнея", и за програма за превенция на онкологични заболявания.

Във **функция “Социално осигуряване, подпомагане и грижи”** общинското финансиране обхваща възнагражденията, осигуровките и издръжката на Домашен социален патронаж с 40 бр. щатен персонал; издръжка на дейността по програмите за временна заетост, както и подпомагане на пенсионерските клубове, клубове на инвалида и други клубове, средства за обезщетения по чл.224 от КТ по Механизъм за личната помощ – Споразумение с НОИ и АСП. Осигурени са средства за ОП „Социални дейности и услуги“ - с численост на персонала – 21 щ. бр. Прогнозирано е увеличение на минималната работна заплата от 933 лв. на 1077 лв. и среден ръст от 15% на брутна заплата за 2025 г. за периода 2026 г. – 2028 г. ръста на възнагражденията е с процента на увеличение на МРЗ. Ръст в групата се наблюдава едва през 2028 г. поради увеличение на разходите възнаграждения, разходите за издръжка за прогнозния период са планирани на нивото на 2025 г. , не се предвиждат капиталови разходи.

**Функция “Жилищно строителство, БКС и опазване на околната среда**” е прогнозирана в две групи: „Жилищно строителство, БКС“ и „Опазване на околната среда“.

*В първа група „Жилищно строителство, благоустройство, комунално стопанство“* са прогнозирани средства по дейностите: „Осветление на улици и площади”- на град Русе и кметствата; „Изграждане, ремонт и поддържане на уличната мрежа” и „Други дейности по жилищното строителство и регионално развитие”.

В дейност 606 „Изграждане, ремонт и поддържане на уличната мрежа” са прогнозирани средства за възнаграждения на 113 щ бр. и издръжка на ОП „Комунални дейности“, като трудовите разходи бележат ръст с процент за прослужено време, увеличена минимална заплата от на 933 лв. на 1077 лв. и среден ръст от 10% на основна работна заплата за 2025г. За периода 2026 г. – 2028 г. ръста на възнагражденията е с процента на увеличение на МРЗ.

В дейност 619 „Други дейности по жилищното строителство и регионално развитие” са прогнозирани средства за геоложки и геодезически изследвания, за текущи и аварийни ремонти на общински сгради, в т.ч. достъпна среда за хора в неравностойно положение и междублокови пространства, за събаряне на сгради и съоръжения общинска собственост, за проектирания; заснемане на имоти, оценки, скици, вписвания, обяви, категоризации и др.; за техническо наблюдение на язовирите в Николово, Тетово и Образцов чифлик, за енергиен мениджмънт на сгради общинска собственост, средства за благоустрояване в кметствата и други. Елиминирани са разходите по приключили обекти в инвестиционната програма на Община Русе. Разходите за издръжка са намалени с 6,6 млн. лв. за прогнозния период.

*В група „Опазване на околната среда“* са прогнозирани дейностите „Управление, контрол и регулиране на дейностите по опазване на околната среда; „Озеленяване”, „Чистота” и „Други дейности по опазване на околната среда“. За 2025 г. са прeдвидени средства за oрганизиране на информационни и разяснителни кампании в областта на управление на отпадъците; мерки за подобряване качеството на въздуха; предварително проучване и анализ на възможностите за създаване на зони с ниски емисии; за Санитарна програма /третиране срещу комари и кърлежи/ в гр. Русе, квартали и кметствата; за предаване за последващо третиране на разделно събрани отпадъци от хартия, пластмаса, метал и стъкло от мобилните центрове; за събиране на опасни отпадъци; за рециклиране на строителни отпадъци и други. В групата са прогнозирани средства и за поддържане на детски площадки, които са с ръст от 30 000 лв. за 2025 г.; поддържане на зелените площи и резитба на дървета; за вода, ел. енергия и резервни части за фонтаните; за изграждане и поддръжка на сондажни кладенци; за растителна защита и други. В дейността по опазване на околната среда са планирани средства за увеличение на възнагражденията, както и средства за издръжка на ОП „Паркстрой”. Увеличение на възнагражденията за 2026-2028 г. е с процента на увеличение на МРЗ.

В дейност „Чистота” за 2025 г.текущитеразходитеса планирани с 32% ръст в сравнение с предходната година и са с общ размер 24 338 628 лв., финансирането от такса битови отпадъци /ТБО/ покрива едва 58% от тях. За прогнозния период е предвидено увеличение на възнагражденията с процента на увеличение на МРЗ, издръжката е прогнозирана на по – ниско ниво спрямо 2025 г., изключени са еднократни разходи и не са предвидени капиталови обекти. Приходоизточникът /такса битови отпадъци/ е крайно недостатъчен за покриване на разходите в дейността. Съгл. §3 от преходните и заключителни разпоредби на ЗИД на ЗМДТ в ДВ бр.81 от 24.09.2024 г., Общински съвет – Русе взе решение да не се внасят отчисленията по сметка на РИОСВ за 2025 г. В прогнозните години също не е предвидено тяхното внасяне.

Групата през 2025 г. бележи ръст с 30%, спрямо бюджета за 2024 г. Очаква се пълно разходване на средствата през 2025 г. в дейност „Чистота”.

В следващите години се очаква да бъде реализирано намаляването на обезврежданите отпадъци, респективно заплащането за свързаните с тази дейност разходи. Продължава положителната тенденция за увеличаване на дела на приетите битови отпадъци в инсталация за предварително третиране. Също така през 2024 г. е въведена в експлоатация инсталацията за анаеробно разграждане на биоразградими отпадъци.

За да се поддържа чистотата на града и на населените места от територията на Община Русе на ниво, е необходимо да се търсят справедливи оценки за определяне на нова основа за ТБО при ефективни и целесъобразни разходи.

Във **функция „Почивно дело, култура, религиозни дейности“** средствата са прогнозирани в три групи: „Почивно дело“; „Физическа култура и спорт“ и „Култура“.

*В първата* са осигурени средства за увеличение на възнагражденията и за осигурителни вноски. Издръжката за 2025 г. е на нивото на предходната, а за прогнозните години е намалена за сметка на ремонтите дейности на туристическите бази на общината.

*Във втората група Физическа култура и спорт* са прогнозирани средствата за: програма „Спорт“ – не по – малко от 3 % от собствените приходи на общината, като се изключат целевите приходи и приходите от Културните институти и училища., съгласно Наредба за условията и реда за финансово подпомагане на спортни клубове и спортни дейности. Размерът за 2025 г. е 1 197 000 лв., за прогнозния период е изчислен на база прогнозираните приходи. Предвидени са средства за спорт и спортни бази в кметствата. За прогнозния период поради елиминиране на капиталови разходи групата е в намаление.

*В трета група „Култура“* през 2025 г. е разчетено увеличение на минимална заплата и ръст от 15% на брутна заплата, за служителите които не са на минимална работна заплата. Предвидени са средства за осигурителни вноски и издръжка на ОП „Обреден дом“; за оркестри и ансамбли; за КДК /Клуб на дейците на културата/ - ръст с 15%; Програма „Култура“ – ръст с 15%; мероприятията по културния календар на Община Русе. Субсидията за читалищна дейност и средствата за ремонти на читалищни сгради са увеличени спрямо 2024 г. Осигурените средства за фондация „Русе – град на свободния дух“ за периода 2026-2028 г. запазват нивото на планираните през 2025 г. – 120 000 лв. Групата през 2025 г. бележи ръст с 16% спрямо бюджета за 2024 г., а за 2025-2026 година е прогнозирана в намаление поради приключили обекти в Инвестиционната програма на общината.

Във **функция “Икономически дейности и услуги”** са прогнозирани три групи.

*В първата група „Транспорт и съобщения“* са прогнозирани дейностите „Служби и дейности по поддържане, ремонт и изграждане на пътищата“ и „Други дейности по транспорта, пътищата, пощите и далекосъобщенията“. Прогнозирани са средства за зимно поддържане и снегопочистване - от държавна субсидия и от собствени приходи, които спрямо 2024 г. са увеличени с 14%., поради недостиг на държавната субсидия; изработка на холограмни стикери за такситата, транспортната субсидия за осигуряване на процентно намаление на пътуващите възрастни граждани, хора с увреждания и ученици е увеличена с 10% през 2025 г. и запазва размера си за прогнозния период. Прогнозирани са средства за ремонт и поддържане на информационни табла по спирките, за разработване на подробни проекти по част организация на движението в град Русе и МНМ, съгласно приетия Генерален план, разработване на План за устойчива градска мобилност.

*Във втората група Туризъм* са отразени средствата за Програма „Туризъм“ - за прогнозния период запазват нивото на 2025 г., при елиминиран преходен остатък. Не се предвижда увеличение на туристическия данък, от събираемостта на който, зависи реализирането на дейностите предвидени в програмата .

*В третата група Други дейности по икономиката* е прогнозирано увеличение на минимална заплата от 933 лв. на 1077 лв. и среден ръст от 16% на брутна заплата за 2025 г. Предвидени са и средства за осигурителни вноски и издръжка на общинските предприятия: (ОП „Русе АРТ“; ОП „Спортни имоти“, ОП „Управление на общинските имоти“ и ОП „Комунални дейности“ – Приют за безстопанствени животни) и на Младежки дом, Общински детски център за култура и изкуство, СЗ ИООРС, както и за текущи разходи по приватизация. Драстичното увеличение в групата – повече от 100 % е в резултат на преминаване на дейността на СЗ ИООРС от дофинансиране в местна дейност. За 2026 г. е предвидено увеличение на възнагражденията във всички второстепенни разпоредители от групата с 6%, а за 2027 г. и 2028 г. с 5%. За прогнозния период издръжката е на нивото на 2025 г., с изключение на разходите за ремонтни дейности, където намалението е с 67%.

Във **функция „Разходи некласифицирани в други функции“** за периода 2025-2028 г. са планирани бюджетни средства за плащане на лихви по заеми от банки и фондове за управление на финансови инструменти, а през 2025 г. и за резерв за непредвидени и неотложни разходи.

Анализът показва, че през 2026 г. - 2028 г. при елиминиран преходен остатък приходите са недостатъчни за покриване на всички разходи, въпреки мерките, които се взеха за увеличаване имуществените данъци. Решението за промяна на зоните на територията на града на ОбС – Русе, бе отменено окончателно от Върховен административен съд.

Един от основните показатели за финансова устойчивост и ефективност е бюджетното салдо. Средносрочната цел по бюджета на общината е придържане към балансирано бюджетно салдо, изчислено на касова основа. Видно от Приложение №11 за прогнозния период 2026 – 2028 г., при така планираните приходи и разходи, резултатът е дефицит, т.е. разходите превишават приходите и заедно с прогнозираното отрицателно финансиране /при елиминиране на преходен остатък/ размерът му за 2026 г. e над 4,3 млн. лв., за 2027 г. близо 5 млн. лв. и за 2028 г. над 5 млн. лв. Следва да се има предвид, че разходите за издръжка в повечето групи са запазени на нивото на 2025 г. или на по-ниско ниво, поради изключени еднократни разходи. Изключение са разходите за текущи ремонти на междублокови пространства и сгради общинска собственост за благоустрояване и подобряване на инфраструктурата. Същите са значително занижени и финансирането им е осигурено от целева субсидия за капиталови разходи, трансформирана в трансфер за други целеви разходи. Респективно инвестиционните разходи са ограничени до минимум. За периода не са предвидени средства за съфинансиране и авансово финансиране на плащания по проекти, финансирани със средства от Европейския съюз и от други международни програми и договори. Не са планирани и средства за внасяне на отчисления по чл. 60 и чл. 64 на ЗУО в РИОСВ, които възлизат на над 5 млн. лв. в годишен размер. През 2026 – 2028 г. не е разчетен резерв за непредвидени и неотложни разходи.

От изложеното става ясно, че нормалното функциониране на общинските дейности е зaстрашено. Необходимо е да се осигури финансова стабилност като се предприемат мерки за повишаване на приходите, чрез по – добра събираемост и разкриване на нови източници, както и чрез възможности за оптимизация на разходите.

Според допусканията на Министерство на финансите повишението на потребителските цени според ХИПЦ в края на 2025 г. се очаква да бъде 2,6%. Цените на енергийните стоки ще запазят низходящия си тренд, но отрицателният им принос ще се свие, на което се дължи и наблюдаваното ускорение на инфлацията в сравнение с края на 2024 г. Услугите отново ще имат водещ принос за формиране на инфлацията, следвани от храните. Средногодишното повишение на общия индекс ще се забави до 2,4% през 2025 г. Средногодишната инфлация ще продължи да се забавя до 2% през 2028 г. по линия на очакваната низходяща динамика при международните цени. Отрицателният принос на енергийните стоки постепенно ще намалява към края на прогнозния хоризонт. Приносът на компонентите на базисната инфлация също ще се свива, но ще остане водещ за формиране на инфлацията във връзка с прогнозираното нарастване на вътрешното търсене, както и на разходите за труд в икономиката.

Комплексът от икономически фактори и последици от политическата криза в страната правят непредсказуема икономическа прогноза. Налице са тенденции за трайно увеличаване на съществени разходи като МРЗ, което води до трайно увеличаване на важни комунални разходи и цени на хранителните продукти и строителни материали.

**ОЧАКВАНИ РЕЗУЛТАТИ ПРЕЗ 2025 ГОДИНА**

* Ремонт на асфалтова настилка по улична мрежа във всички населени места в община Русе и ремонтирани десетки междублокови пространства в гр. Русе;
* Стартиране на 6 важни инфраструктурни обекта, финансирани чрез Споразумения с МРРБ;
* Доставка на нови мебели и оборудване в ДГ Радост;
* Осигурени средства за 120 човека за извършване на скрининг-тестове в амбулаторни условия за диагностика на Сънна апнея за граждани с постоянен адрес в Община Русе;
* Осигурени средства за 100 човека за извършване на медицински прегледи и диагностика на онкологични заболявания от специалисти на Комплексен онкологичен център - Русе ЕООД на здравно неосигурени жени и с нисък социален статус, на многодетни майки на възраст от 30 до 50 години с постоянен адрес на територията на Община Русе;
* 100 ученици от 1-ви до 4-ти клас, включени в дейности по лечебна гимнастика;
* Осигурени профилактични прегледи за превенция и диагностика на очни заболявания на над 800 деца от детските градини ;
* Осигурени профилактични прегледи на 5500 спортуващи деца и ученици;
* Възможност за включване на 50 двойки с репродуктивни проблеми в програма „Асистирана репродукция“;

 484 потребители на социална услуга "Асистентска подкрепа";

* 88 потребители на социална услуга „Социални жилища“;
* 250 потребители на социална услуга „Обществена трапезария“, получаващи топъл обяд.
* Обгрижени 436 лица в специализирани институции;
* 528 възрастни лица, ползващи социални услуги;
* Над 1600 ползватели по Механизъм за лична помощ, съгласно Закона за лична помощ;
* Над 300 потребители могат да бъдат включени на почасови мобилни интегрирани здравно-социални услуги по домовете и психологическа подкрепа за възрастни хора в невъзможност за самообслужване и лица с увреждания по проект „Иновативни здравно – социални услуги“;
* 725 деца на възраст от 1-3 години от детски ясли, обследвани по програма "Моите зъбки - здрави и бели";
* До 50 родители на деца, могат да бъдат включени в програма "Академия за родители – Русе“;
* над 180 деца с изявени дарби в областта на науката, културата и спорта ще получат еднократно подпомагане;
* Очаквано изпълнение на 667 броя обекти от предложената Инвестиционна програма на град Русе, в т.ч. обекти по проекти, 5 броя повдигнати кръстовища и 26 броя повдигнати пешеходни пътеки в района на училищата в града и кметствата;
* 23 концерта, 6 съпътстващи събития – изложби с гостуващи артисти от 16 страни и 3 континента в рамките на Мартенски музикални дни;
* Финансиране 35 проекта на културни организации по програма „Култура“;
* Над 110 културни събития в рамките на Културния календар;
* Поддържане на 13 форми на работа в Младежки дом, където са обхванати над 600 младежи и девойки;
* Действащ младежки гвардейски отряд;
* Поддържане на 19 форми на работа в Общински детски център за култура и изкуство, където са обхванати 980 деца и младежи;
* Изградени пет повдигнати кръстовища и 26 повдигнати пешеходни пътеки.

**РИСКОВЕ ПРЕД БЮДЖЕТ 2025 ГОДИНА**:

* политическата криза в страната и непредсказуемата икономическа среда;
* риск в изпълнението на важни инфраструктурни обекти и основни външни услуги;
* През декември 2024 г. месечната инфлация, измерена с индекса на потребителските цени (ИПЦ), е 0.4% спрямо предходния месец, а годишната инфлация за декември 2024 г. спрямо декември 2023 г. е 2.2%. Месечната инфлация, измерена с хармонизирания индекс на потребителските цени (ХИПЦ), е 0.3%, а годишната инфлация е 2.1%.
* Инфлацията носи риск за формиране на дефицит и влошаване на бюджетното салдо;
* несигурност в основни комунални разходи като ел. енергия, газ и горива;
* несигурност в разходите за строителни материали и храни;
* неизпълнение на приходите, което може да доведе до невъзможност за реализация на всички разходи.

Продължаващите военни конфликти запазват риска от ограничаване на предлагането на дадени суровини, което може да доведе до покачване на международните цени и/или до ново нарушаване на глобалните вериги за доставки. Това би се отразило в по-високи темпове на инфлация и задържане на рестриктивна парична политика по-дълго от очакваното. Рисковете по отношение на инфлацията се свързват главно с очакваната динамика на цените на международно търгуваните суровини и най-вече на енергийните стоки, както и повишението на разходите за труд в икономиката.

Приемането на България в Шенгенското пространство ще повлияе благоприятно на икономическата среда в града ни. Разгледани са всички положителни и отрицателни фактори и е спазен принципа за баланс между приходи и разходи. За да се предотврати въздействието на събития, за които не са предвидени средства, но са възникнали в хода на изпълнението на общинския бюджет или се появи риск от неизпълнение на планираните приходи е осигурен резерв за непредвидени и/или неотложни разходи.

 Във всички функции са осигурени средства за увеличението на МРЗ от 933 лева на 1077 лева, както и за минимално увеличение на възнагражденията на останалия персонал, който не е нает на минимална работна заплата. В дейност „Общинска администрация“ увеличението е на база атестиране на служителите по Наредба за условията и реда за оценяване изпълнението на служителите в държавната администрация.

В заключение следва да се отбележи, че с годините очакванията на хората стават все повече, като погледът и надеждите им са насочени все повече към местната власт. В резултат на това следва да се спазва строга форма на контрол, финансова дисциплина и законосъобразно използване на публичните ресурси, както и мерки за придържане към фискалните правила, за да бъде защитен обществения интерес.

След проведеното публично обсъждане на 15.04.2025 г. се състави протокол-неразделна част от проекта за общински бюджет. /Приложение №31/.

Извършена е оценка на постъпилите предложения и е направен анализ на възможностите за реализация им. Някои от предложенията са включени в проектобюджета за 2025 г., а за други ще се търсят нови източници на финансиране в процеса на изпълнение на бюджет 2025 г. и/или в следващи бюджетни периоди.

***Емилия Пенева,***

**Директор на дирекция ФСД**

.